title: Postmoderni filosofia

text: Lyotardin teokset ovat käsitelleet lähinnä kertomusten roolia kulttuurissa, ja erityisesti sitä kuinka tämä rooli on muuttunut kun olemme jättäneet moderniteetin ja astuneet "jälkiteollisiin" tai postmoderneihin oloihin. Hän katsoi, että modernit filosofiat eivät oikeuttaneet totuusväittämiään loogisilla tai empiirisillä perusteilla, niin kuin ne itse väittivät, vaan pikemminkin hyväksyttyjen tietoa tai maailmaa koskevien kertomusten (tai "metakertomusten") pohjalta — sama mitä Wittgenstein kutsui "kielipeleiksi". Hän esitti edelleen, että postmoderneissa oloissamme nämä metakertomukset eivät enää kyenneet oikeuttamaan totuusväittämiä. Hän esitti, että modernien metakertomusten romahtaessa ihmiset kehittävät uuden "kielipelin" — sellaisen joka ei esitä absoluuttisia totuusväittämiä vaan ylistää sen sijaan jatkuvasti muuttuvien suhteiden (ihmisten kesken, ihmisten ja maailman välillä) maailmaa.


title: Postmoderni filosofia

text: Derrida, dekonstruktion isä, harjoitti filosofiaa eräänä tekstikritiikin muotona. Hän kritisoi länsimaista filosofiaa siitä, että se omi "läsnäolon" ja ""logoksen"" käsitteet, vastakohtana poissaololle ja merkinnöille tai kirjoituksille. Derrida katsoi näin dekonstruoineensa länsimaisen filosofian muotoilemalla kulttuurin lisääntyvien merkintöjen ja kirjoitusten paloitelluksi verkoksi, jossa tekijä eli kirjoittaja on poissa.


title: Postmoderni filosofia

text: Vaikka Derrida ja Foucault mainitaan usein postmoderneina filosofeina, molemmat ovat hylänneet useita toistensa näkemyksiä. Kuten Lyotard, he ovat skeptisiä absoluuttisten tai universaaleien totuusväittämien suhteen. Päinvastoin kuin Lyotard, Derrida ja Foucault ovat (tai vaikuttavat olevan) kuitenkin melko pessimistisiä kaikkien uusien kielipelien emansipatoorisista väitteistä. Tämän vuoksi heidät voisi luokitella ennemmin jälkistrukturalisteiksi kuin postmoderneiksi.


title: Postmoderni filosofia

text: Postmoderni filosofia muistuttaa hyvin paljon jälkistrukturalismia. Jotkut, erityisesti niiden vastustajat, katsovat helposti niiden olevan samoja asioita, jotkut taas lukevat ne erillisiksi.


title: Uinti kesäolympialaisissa 1900

text: Kesäolympialaisissa 1900, Pariisissa, uitiin seitsemän uintimatkaa, ainoastaan miehille.


title: Uinti kesäolympialaisissa 1900

text: Myös Belgialla, Italialla, Ruotsilla ja Yhdysvalloilla oli kisassa mukana uimareita, mutta he eivät voittaneet mitaleita.


title: A Fistful of Alice

text: A Fistful of Alice on rock -muusikko Alice Cooperin vuonna 1997 julkaisema livealbumi. Se on nauhoitettu Sammy Hagarin Cabo Wabo -clubilla vuonna 1996. Slash ja Rob Zombie vierailevat levyllä muutamassa kappaleessa. Viimeinen kappale ”Is Anyone Home?” on aikaisemmin julkaisematon.


title: The Life and Crimes of Alice Cooper

text: The Life and Crimes of Alice Cooper on Alice Cooperin vuonna 1999 julkaistu neljän CD-levyn kokoelma.


title: Stewart SF01

text: Stewart SF01 oli Alan Jenkinsin suunnittelema auto, jolla Stewart-talli kilpaili Formula 1 -kaudella 1997. Auto oli tallin ensimmäinen auto, ja sitä ajoivat Jordanilta talliin tullut Rubens Barrichello ja Jan Magnussen, jolla oli vain yhden kilpailun kokemus kaudelta 1995 McLaren-tallissa.


title: Stewart SF01

text: Vaikka auto oli melko kilpailukykyinen yltääkseen säännöllisesti pisteillä, oli se kuitenkin todella epäluotettava. Autolla ajettiin maaliin asti 8 kertaa 34:stä mahdollisesta. Suurin syy tähän oli Fordin moottorin ja auton öljytankin saaminen toimimaan yhdessä kunnolla. Barrichello onnistui kuitenkin ajamaan toiseksi sateisessa Monacon GP:ssä. Kilpailusta saadut pisteet olivat samalla tallin historian ensimmäiset pisteet.


title: Stewart SF01

text: Talli sijoittui valmistajien loppupisteissä lopulta yhdeksänneksi kuudella MM-pistettä.


title: Pohjanmaa (elokuva)

text: Pohjanmaa on Pekka Parikan ohjaama elokuva vuodelta 1988. Se perustuu Antti Tuurin 1982 kirjoittamaan samannimiseen romaaniin. Elokuvan ensi-ilta oli 26. helmikuuta 1988.


title: Pohjanmaa (elokuva)

text: Elokuva voitti kolme Jussi-palkintoa (ohjaus, kuvaus ja leikkaus). Sille jaettiin myös kaksi ranskalaista palkintoa. Pohjanmaa sai 1989 Rouenin festivaalin lehdistöpalkinnon, joka oli arvoltaan 100 000 frangia, sekä Ranskan elokuvateattereitten liiton 1. palkinnon (Prix ACOR), joka oli arvoltaan 10 000 frangia.


title: Pohjanmaa (elokuva)

text: Tapahtumat sijoittuvat yhdelle helteiselle sunnuntaipäivälle Kauhavalla. Hakaloiden suku on kerääntynyt jakamaan vuosikymmeniä sitten Amerikkaan muuttaneen ja siellä kuolleen isoisän perintöä. Mitenkään äveriäänä isoisä ei näytä kuolleen, sillä tavaroiden joukosta ei löydy muutamaa vaatekappaletta ja rikkinäistä taskukelloa arvokkaampaa tavaraa. Yhdellä Hakaloiden veljeksistä, Veikolla (Esko Salminen), on selvittämättömiä asioita entisen liikekumppaninsa Ketolan (Paavo Pentikäinen) kanssa. He olivat yhdessä omistaneet mattokutomon, jonka konkurssin yhteydessä Ketola oli pettänyt Veikkoa. Veikko käy aamulla Erkin (Taneli Mäkelä) kuskatessa uhkailemassa Ketolaa tämän kotona, tilanteen rauhoittaa Kalevi Haapojan esittämä vanhempi poliisikonstaapeli Lammi. Hakaloiden syytinkimökissä asuu "isomummu" (Alli Häjänen), jonka jo huojuva muisti sekoittaa Erkin pojakseen Martiksi ja samalla aseen hautaamista toruva isumummu tulee paljastaneeksi Erkille asekätkön Suomi-konepistoolista. Erkki löytää aseen ja kokeilee sitä - toteaa toimivaksi ja piilottaa sen mattokutomoon.


title: Pohjanmaa (elokuva)

text: Nimismies (Aarno Sulkanen) käy ojentamassa Veikkoa ja kyselee jo kyläläisten tekemästä ilmoituksesta aseella ammuskelusta. Veljekset lähtevät Lummukkaan uimaan ja koska Paavon (Esko Nikkari) pojat, Markku (Heikki Paavilainen), Raimo (Mikko Kouki) ja Antero (Konsta Mäkelä) ovat yhdessä päättäneet "kurmoottaa" Ketolaa, he kehottavat Erkkiä pitämään Veikon pois maisemista kiljulla. Lummukan sorakuopilla veljekset uivat, juovat kiljua ja ammuskelevat konepistoolilla. Paikalle ilmaantuu myös vanha opettaja (Kalevi Kahra), joka tunnistaa sota-ajoilta tutun aseen äänen ja jonka mökille Lappajärvelle lähdetään ammuskelemaan Naganilla. Samaan aikaan on Ketolan pelottelu päättynyt Lapuan suoralla onnettomasti, Ketola on turvautunut taskustaan kaivamaansa puukkoon jolla huitaissut osuman Markun silmään. Erkki saa opettajan mökiltä lähdettyään kuulla tapahtuneesta ja poliisi noutaa loput veljekset Lappajärveltä. Poliisi yrittää kuulustella vahvassa humalassa olevia veljeksiä, mutta asiassa ei päästä juuri eteenpäin. Poliisi saa tarpeeksensa joukosta ja ajaa heidät ulos. Veikko löydetään myöhemmin sammuneena ja lopulta hän kuolee putkassa sydänkohtaukseen.


title: Äännelaki

text: Äännelaki on historiallis-vertailevassa kielitieteessä käytetty termi, joka tarkoittaa säännönmukaista äänteellistä kehitystä samaa historiallista jatkumoa edustavassa kielimuodossa. Termillä on paljon käyttöä etymologian ja äänteenmuutosten tutkimuksessa.


title: Donald Davidson

text: Donald Davidson voi tarkoittaa seuraavia henkilöitä:


title: Luettelo Jyväskylän yliopiston ainejärjestöistä

text: Tämä on luettelo Jyväskylän yliopiston ylioppilaskunnan piirissä toimivista tiedekunta- ja ainejärjestöistä.


text: Luettelo on järjestetty aakkosjärjestykseen ensin tiedekuntien ja sitten ainejärjestöjen nimien mukaan.


title: Suzanne Citron

text: Suzanne Citron (os. Suzanne Grumbach) (15. heinäkuuta 1922 – 22. tammikuuta 2018) oli ranskalainen historioitsija, kirjailija ja kasvatustieteilijä. Hänen molemmat isovanhempansa olivat Ranskan keskeisiä valtiomiehiä: kenraali Paul Grumbach sekä Pariisin hovioikeuden presidentti Eugène Dreyfus.


title: Suzanne Citron

text: Ranskan miehityksen aikana hänet pidätettiin Lyonissa 25. kesäkuuta 1944 ja niin Suzanne Grumbach eli kaksi viikkoa Drancyn keskitysleirissä, jotka olivat elokuussa 1944 suljetun leirin viimeiset viikot.


title: Suzanne Citron

text: Hän opiskeli historiaa ja suoritti historian maisterintutkinnon, joka on samalla eräänlainen päättötutkinto sekä väitteli tohtorikin nykyhistoriasta. Hän toimi yli kaksikymmentä vuotta lukion historianopettajana ja tämän jälkeen yksitoista vuotta Villetanneusen (Pariisin XIII) yliopiston opettajana. Hänen väitöskirjansa "L’Origine des sociétés de spécialistes et le corporatisme dans l’enseignement secondaire de 1902 à 1914" käsitteli opetuksen sosiologisia ongelmia.


title: Suzanne Citron

text: Citron toimi erinomaisen aktiivisti 1960- ja 1970-luvuilla pedagogisissa järjestöissä, joiden tarkoituksena oli muuttaa opetuksen sisältöä. Tässä vaiheessa hän julkaisi lukuisia artikkeleita eri kasvatustieteellisissä lehdissä ja käsitteli niissä eritoten lukio-opetusta. Hänen kirjoituksiaan julkaistiin säännöllisesti näkökulmiaan kolmenkymmenen vuoden ajan Le Monde -lehdessä ja myöhemmin myös Libération-lehdessä.


title: Sauber C16

text: Sauber C16 oli Leo Ressin suunnittelema auto, jolla Sauber-talli kilpaili Formula 1 -kaudella 1997. Autoa ajoi pääasiassa Johnny Herbert, joka oli toista vuottaan tallissa, ja Nicola Larini. Larinin paikan tallissa varmisti sopimus, jonka kautta talli sai Ferrarin edellisen kauden moottorit. Näille moottoreille annettiin nimeksi Petronas. Tämä sopimus kesti, kunnes BMW osti tallin kaudeksi 2006.


title: Sauber C16

text: Kuitenkin Larini, joka oli Ferrarin testikuljettaja, oli tyytymätön Sauberin kunnianhimoon. Tämän takia hän lopetti vain viiden Grand Prix'n jälkeen. Italialainen Gianni Morbidelli tuli korvaamaan Larinia, mutta hän mursi kätensä kahteen otteeseen kauden aikana. Häntä taas tuli korvaamaan tulokas Norberto Fontana.


title: Sauber C16

text: Vastoin joitain odotuksia auto oli kilpailukykyinen heti kauden alusta lähtien. Kilpailukykyisyys laski kauden loppua kohti kehitystöiden vähyyden vuoksi. Herbertin onnistuneen kauden kohokohta oli Unkarin GP:n kolmas sija. Kilpailussa hän voitti muun muassa molemmat Ferrarit. Herbert keräsi tallin kaikki, paitsi yhden, pisteet.


title: Sauber C16

text: Talli sijoittui valmistajien MM-loppupisteissä lopulta seitsemänneksi 16 MM-pistettä keränneenä.


title: Sauber C16

text: Lihavointi tarkoitaa paalupaikkaa, "kursivointi" kilpailun nopeinta kierrosta.


title: Corey Perry

text:
Corey Perry (s. 16. toukokuuta 1985 Peterborough, Ontario) on kanadalainen jääkiekkoilija, joka edustaa NHL-seura Anaheim Ducksia. Urallaan kertaalleen NHL:n arvokkaimman pelaajan ja parhaimman maalintekijän palkinnon saavuttanut Perry kuuluu kolmen kullan klubiiin.
Ennen ammattilaisuransa alkua Perry pelasi vuosina 2001–2005 OHL-junioriliigan London Knightsissa. Tuona aikana hän oli kolmesti joukkueensa paras pisteentekijä (2002–2003, 2003–2004 ja 2004–2005) ja kahdesti joukkueen paras maalintekijä (2003–2004 ja 2004–2005). Eniten pisteitä hän teki kaudella 2004–2005, jolla oli OHL:n piste-, maali- ja syöttöpörssien kärkinimi tehtyään 130 tehopistettä, 47 maalia ja 83 syöttöpistettä, 60:ssä runkosarjaottelussa. Hän myös voitti OHL:n syöttöpörssin kaudella 2003–2004.


title: Corey Perry

text: Perry oli voittamassa sekä OHL:n mestaruutta että Memorial Cupia eli Canadian Hockey Leaguen mestaruutta vuonna 2005. Hän oli OHL-pudotuspelien paras pistemies tehtyään 18:ssa ottelussa 38 tehopistettä, 11 maalia ja 27 syöttöpistettä, ja Memorial Cup -turnauksessa hän oli maalipörssin toinen Sidney Crosbyn jälkeen ja pistepörssin viides tehtyään seitsemän tehopistettä, neljä maalia ja kolme syöttöpistettä, neljässä ottelussa.


title: Corey Perry

text: Vuonna 2005 Perry palkittiin Red Tilson Trophylla (OHL-kauden runkosarjan arvokkain pelaaja), Eddie Powers Memorial Trophylla (OHL-kauden runkosarjan pistepörssin voitto), Wayne Gretzky 99 Awardilla (OHL-kauden pudotuspelien arvokkain pelaaja) ja Stafford Smythe Memorial Trophylla (Memorial Cup -turnauksen arvokkain pelaaja). Hänet myös nimettiin OHL:n tulokkaiden ensimmäiseen tähdistökentälliseen 2002, OHL:n ensimmäiseen ja Canadian Hockey Leaguen toiseen tähdistökentälliseen 2004 ja Memorial Cup -turnauksen tähdistökentälliseen sekä Canadian Hockey Leaguen ja OHL:n ensimmäiseen tähdistökentälliseen 2005.


title: Corey Perry

text: Perry sai NHL-varauksen, kun silloinen Mighty Ducks of Anaheim (vuodesta 2006 Anaheim Ducks) varasi hänet numerolla 28 ensimmäisellä kierroksella. Vuonna 2004 hän edusti Anaheimin silloista farmiseuraa Cincinnati Mighty Ducksia kolmessa AHL:n pudotuspeliottelussa ja NHL-uransa hän aloitti vuotta myöhemmin. Hän pelasi ensimmäisen NHL-ottelunsa 5. lokakuuta 2005, jolloin Anaheim sai vastaansa Chicago Blackhawksin, ja sai ottelussa tililleen ensimmäisen NHL-pisteensä, syöttöpisteen Teemu Selänteen tekemään 1–1 ylivoimamaaliin. Ensimmäisen NHL-maalinsa hän teki muutama päivä myöhemmin, 10. lokakuuta, ottelussa Edmonton Oilersia vastaan.


title: Corey Perry

text: Osan ensimmäisestä ammattilaiskaudestaan Perry vietti AHL:n Portland Piratesissa: hän teki 19:ssä pelaamassaan ottelussa 34 tehopistettä, 16 maalia ja 18 syöttöpistettä, ja joulukuussa 2005 hän jakoi AHL:n kuukauden tulokkaan palkinnon seurakaveri Ryan Getzlafin kanssa. Tammikuussa 2006 hänet nostettiin takaisin NHL:ään ja hän pysyi ylhäällä koko loppukauden Hän pelasi tulokaskaudellaan, kaudella , 56 NHL:n runkosarjaottelua, joissa hän teki 25 tehopistettä, 13 maalia ja 12 syöttöpistettä.


title: Corey Perry

text: Kaudella Perry oli voittamassa Stanley Cupia. Hän teki pudotuspeleissä 2007 15 tehopistettä, kuusi maalia ja yhdeksän syöttöpistettä, 21:ssä ottelussa. Mestaruutta seuranneilla kahdella kaudella, ja , hän oli molemmilla Anaheimin paras maalintekijä ja toiseksi paras pistemies Ryan Getzlafin jälkeen ja kaudella hän oli ensimmäistä kertaa Anaheimin paras pistemies tehtyään silloiset ennätyspisteensä, 76 tehopistettä, 27 maalia ja 49 syöttöpistettä, 82:ssa runkosarjaottelussa. Runkosarjakaudella Perry oli joukkueensa paras maalintekijä ja pistemies sekä koko NHL:n eniten maaleja ja kolmanneksi eniten tehopisteitä tehnyt pelaaja tehtyään 82:ssa ottelussa tehot 50 maalia ja 48 syöttöpistettä, yhteensä 98 tehopistettä. Kauden päätteeksi hänet palkittiin paitsi NHL:n parhaan maalintekijän Maurice ”Rocket” Richard Trophylla, myös liigan arvokkaimman pelaajan palkinnolla Hart Memorial Trophylla. Lisäksi hänet nimettiin . ssa Perry on pelannut urallaan kolmesti, vuosina 2008, 2011 ja 2012.


title: Corey Perry

text: Perry edusti Kanadaa Vancouverin olympialaisissa 2010 ja oli voittamassa olympiakultaa. Hän teki olympialaisten jääkiekkoturnauksessa viisi tehopistettä, neljä maalia ja yhden syöttöpisteen. Vuonna 2005 hän edusti maataan jääkiekon nuorten maailmanmestaruuskilpailuissa, missä hän oli mukana voittamassa nuorten MM-kultaa, kun Kanada voitti turnauksen loppuottelussa Venäjän maalein 6–1. Perry on pelannut myös maailmanmestaruuskilpailuissa vuosina 2010, 2012 sekä Kanadan voittaessa kultaa 2016. Kultaan päättyneessä turnauksessa hän toimi joukkueen kapteenina.


title: Myrna Loy

text: Myrna Loy (oik. Myrna Adele Williams; 2. elokuuta 1905 Helena, Montana – 14. joulukuuta 1993 New York City, New York) oli yhdysvaltalainen näyttelijä ja yksi aikansa supertähdistä.


title: Myrna Loy

text: Hän aloitti tanssijana ja klaffina, myöhemmin hänet tunnettiin eksoottisten vamppien esittäjänä ja hänen tunnetuimmaksi roolikseen nousi Nora Charles "Pettävä varjo" -elokuvissa. Näitä komediallisia salapoliisielokuvia valmistui kuusi kappaletta ja ne olivat merkittävä käännekohta Loyn uralla, sillä niissä hän sai todistaa komediennen kykynsä ja se avasi hänelle myös ovet suurempiin tuotantoihin.


title: Myrna Loy

text: Sota-aikana Loy työskenteli sotilaskanttiinissa ja keräsi rahaa Punaisen Ristin puolesta. Sotien päätyttyä hän palasi takaisin Hollywoodiin. Myöhemmin hän teki töitä myös kasvatustieteiden parissa Unescolla.


title: Myrna Loy

text: Loy palkittiin urastaan kunnia-Oscarilla vuonna 1991.


title: Myrna Loy

text: Myrna Williams syntyi Helenan kaupungissa Montanassa Adele Mae (o.s. Johnson) ja David Franklin Williamsille. Hänen sukujuurensa olivat Walesista, Skotlannista ja Ruotsista. Loy sai etunimensä Nebraskassa sijainneen pysäkin mukaan. Hänen isänsä oli farmari joka työskenteli pankkiirina ja kiinteistökehittäjänä, äiti taas oli musiikkiopiskelija Chicagosta. Loylla oli nuorempi veli nimeltä David Williams, Jr. (k. 1982). Hän varttui Radersburgin maalaiskylässä lähellä Helenaa, vaikka perhe muuttikin Myrnan lapsuuden aikana edestakaisin Montanan ja Kalifornian väliä, ensin La Jollaan ja myöhemmin Ocean Parkiin. Perhe muutti ensimmäisen kerran Myrnan äidin sairastuttua keuhkokuumeeseen, johon ei saanut riittävää hoitoa Montanassa. Äidin toivuttua perhe palasi isän tahdosta takaisin Montanaan. Kun Adele tarvitsi kohdunpoistoleikkauksen, perhe koukkasi jälleen Kalifornian kautta Montanaan. Myrnan isä David Williams kuoli espanjantautiin marraskuussa 1918, jolloin Adele lapsineen muutti lopullisesti Kalifornian Culver Cityyn.


title: Myrna Loy

text: Loy aloitti tanssitunnit nuorella iällä asuessaan Kaliforniassa ja debytoi teatterilavalla 12-vuotiaana. Hän jatkoi tanssimista ja näyttämöharrastustaan myös Montanassa. Kaliforniassa hän opiskeli Westlake-nimisessä tyttökoulussa Holmby Hillsissä. Sen jälkeen hän aloitti opinnot Venice High Schoolissa. Siellä Loy toimi mallina "Fountain of Education" -suihkulähdeveistoksen patsaalle, joka on nähtävissä "Grease" -elokuvan avauskohtauksessa. Alkuperäinen veistos kärsi vuosien aikana sääoloista ja vandalismista, ja se siirrettiin pois paikaltaan vuonna 2002.


title: Myrna Loy

text: Loy lopetti koulun 18-vuotiaana hankkiakseen elantoa perheelleen ja sai töitä Grauman's Egyptian Theatresta. Hän sai elokuvasopimuksen Warner Bros.-yhtiöltä sen jälkeen, kun hänestä otettuja kuvia erään elokuvan rooliasussa päätyi fanilehteen. Loyn ensimmäiset elokuvaroolit olivat avustajatasoisia, myöhemmin merkittävämpiä vampin ja femme fatalen osia 1920-luvun mykkäfilmeissä. Näiden roolien johdosta hänelle kiteytyi eksoottisen, epäamerikkalaisen näyttelijättären imago.


title: Myrna Loy

text: Loyn uran alkuaikojen vamppiroolit toivat hänelle kuuluisuutta, mutta myöhemmin hänen tähtikuvaansa tulivat mukaan myös täydellisten vaimojen roolit. Loy teki läpimurtonsa Hollywoodissa 1930-luvulla, jolloin hänestä tuli ajan tunnetuimpia romanttisen komedian sankarittaria. Hän teki myös vakavia rooleja, kuten elokuvassa "Vaarallista leikkiä" ("Evelyn Prentice", 1934). Vuonna 1938 Loy äänestettiin Hollywoodin kuningattareksi, Clark Gablen ollessa kuningas. Loy kuuluikin noihin aikoihin Hollywoodin työllistetyimpiin ja parhaiten palkattuihin tähtiin.


title: Myrna Loy

text: Toisen maailmansodan aikoihin Loy piti taukoa urastaan ja keskittyi sotaponnisteluihin. Sota-aikana hän työskenteli mm. Punaiselle Ristille. Loy oli niin äänekäs Adolf Hitlerin vastustaja, että hänen nimensä päätyi Hitlerin mustalle listalle.


title: Myrna Loy

text: Sodan jälkeen Myrna Loy palasi elokuviin. Vuonna 1946 valmistui yksi hänen kuuluisimmista elokuvistaan: "Parhaat vuodet" ("The Best Years of Our Lives"). Loy oli aktiivinen demokraattisen puolueen jäsen sekä Unescon jäsen vuosina 1948–1954. 1950-luvun taitteessa Loyn elokuvaura alkoi hiljetä, jolloin hän siirsi uransa painopisteen teatteriin ja televisioon ja esiintyi vain harvakseltaan elokuvissa. Viimeisen roolinsa Loy teki sitcomissa "Rakastavasti, Sidney" vuonna 1982. Vuonna 1991 hän sai kunnia-Oscar-palkinnon urastaan. Loy ei ollut paikalla gaalassa, mutta lähetti kiitoksensa kotoaan videon välityksellä sanoen: ”Teitte minut todella onnelliseksi. Kiitos oikein paljon.” Tämä oli hänen viimeinen esiintymisensä julkisuudessa.


title: Myrna Loy

text: Myrna Loy oli elämänsä aikana neljästi naimisissa, mutta kaikki avioliitot päättyivät eroon. Loylla myös huhuttiin olleen suhde näyttelijöihin Leslie Howardiin vuonna 1932 ja Spencer Tracyyn 1935 ja 1936. Uhkapeluri Titanic Thompson väitti hänellä olleen suhde Loyn kanssa.


title: Myrna Loy

text: Loyn suuriin ihailijoihin kuului presidentti Franklin D. Roosevelt, joka kutsui hänet Valkoiseen taloon. Loy myös ystävystyi presidentin vaimon Eleanor Rooseveltin kanssa.


title: Myrna Loy

text: Vuonna 1970 antamassaan haastattelussa Loy kertoi olevansa uskonnoltaan metodisti.


title: Myrna Loy

text: Elämäkertakirjassaan Loy kertoo tehneensä abortin vuonna 1936 juuri ennen ensimmäistä avioliittoaan Arthur Hornblow Jr.:n kanssa. Hän ei kuitenkaan vahvistanut huhuja, joiden mukaan abortti olisi tehnyt hänet hedelmättömäksi.


title: Myrna Loy

text: Loy ei koskaan saanut omia lapsia, mutta hänellä oli läheinen suhde ensimmäisen aviomiehensä lapsiin. Hän muutti viimeisen avioliittonsa päätyttyä Manhattanin Upper East Sidelle, jossa hän asui kuolemaansa saakka. 1970-luvulla Loy sairasti rintasyövän, jonka seurauksena hänelle tehtiin rinnanpoisto. Hän kuoli 14. joulukuuta 1993 leikkauskomplikaatioihin 88 vuoden ikäisenä. Loy tuhkattiin ja hänen tuhkansa haudattiin Forestvale Cemetery-hautausmaalle hänen synnyinkaupunkiinsa Helenaan, Montanaan. Loylla on elokuvaurastaan tähti Hollywood Walk of Famella, osoitteessa 6685 Hollywood Blvd.


title: Myrna Loy

text: Muotoilija Olga Osol nimesi Arabialle suunnittelemansa Myrna-astiaston hänen mukaansa.


title: War of Love

text: War of Love on suomalaisen Negative-yhtyeen ensialbumi, joka julkaistiin 28. maaliskuuta 2003. Albumi sisältää hitin "The Moment of Our Love" ja siitä tehdyn musiikkivideon. Videosta tehtiin myöhemmin uusi versio Saksassa. Albumilta julkaistiin vuonna 2003 kolme singleä seuraavassa järjestyksessä; "Moment of Our Love", "After All" ja "Still Alive". Albumin saatua hyvän vastaanoton, julkaistiin War of Love – Limited Edition.


title: War of Love

text: Albumi nousi Suomen virallisen listan sijalle 5.


title: The Beast of Alice Cooper

text: The Beast of Alice Cooper on vuonna 1989 julkaistu Alice Cooperin kokoelma-albumi.


title: Live at Cabo Wado ’96

text: Live At Cabo Wabo '96' on Alice Cooperin vuonna 2005 julkaistu livealbumi. Se on uudelleenjulkaisu vuonna 1997 julkaistusta albumista A Fistful of Alice.


title: Suomukka

text: Suomukka ("Lathraea squamaria") on lehtivihreätön lehtojen loiskasvi. Suomessa laji on harvinainen ja rauhoitettu.


title: Suomukka

text: Suomukalla ei ole lehtivihreää, koska se elää täysloisena eräiden puu- ja pensaslajien juuristoissa. Kasvin maanpäälliset osat ovat väriltään vaaleanvioletit. Vaaleaa, 10–20 cm pitkää, mehevää maavartta peittävät paksut värittömät suomulehdet, ja koko kasvi näyttää kyyristyvän maan alle suojaan. Maavarren juuristossa on imunystyröitä, joista kasvaa imujuuria isäntäkasvien juuriin. Maanpinnan yläpuolinen ilmaverso lakastuu jo keskikesällä. Kukat ovat tiheässä latvatertussa toispuoleisesti. Tukilehdelliset kukat ovat nuokkuvia, ja niiden ylähuuli on vaaleanvioletti ja alahuuli valkoinen. Suomukka kukkii toukokuussa. Kasvi ei joka vuosi kehitä ilmavartta, sillä se kykenee kukkimaan ja tuottamaan siemeniä myös kokonaan maan alla.


title: Suomukka

text: Suomukkaa tavataan Keski- ja Itä-Euroopassa Ranskasta ja Brittein saarilta eteläiseen Fennoskandiaan, Keski-Venäjälle ja Balkanille. Lisäksi lajia tavataan Kaukasuksella, Turkissa ja paikoitellen Keski-Aasiassa. Suomessa suomukkaa tavataan Ahvenanmaalta, Varsinais-Suomesta ja Uudeltamaalta.


title: Suomukka

text: Suomukka kasvaa rehevissä, multavissa ja kalkkipitoisissa lehdoissa erityisesti euroopanpähkinäpensaan ("Corylus avellana") täysloisena. Se voi loisia myös muilla puulajeilla, kuten leppien, koivujen, haavan, kuusen ja pyökin seurassa. Suomukan elinympäristöt ovat kaventuneet lehtojen kuusettumisen, hakkuiden ja rakentamisen takia.


title: Sweet & Deceitful

text: Sweet & Deceitful on suomalaisen Negative-yhtyeen toinen albumi, joka ilmestyi 1. syyskuuta 2004. Albumi sisältää kaksi hittiä, "Frozen to Lose It All" ja "In My Heaven", joista tehtiin myöhemmin musiikkivideot. Albumilta julkaistiin neljä singleä järjestyksessä "Frozen to Lose It All", "In My Heaven", "Until You're Mine", "My My, Hey Hey (Out of the Blue)". Albumilla soitti kosketinsoittaja Janne "Mr. Snack" Kokkonen, joka ei ollut Negativen ensilevyllä, "War of Lovella". Myöhemmin "Frozen to Lose It All" -videosta tehtiin uusi versio Virossa.


title: Sweet & Deceitful

text: Albumi nousi Suomen virallisen listan sijalle 1.


title: Toukka (saari)

text: Toukka eli Toukansaari on saari Kajaanin kaupungin alueella Oulujärven itäosassa Ärjänselän ja Paltaselän välissä. Saari on Neuvosenniemen ja Koutaniemen välisellä vesialueella noin 15 kilometriä Kajaanin keskustasta luoteeseen ja 21 kilometriä Paltamon keskustaajamasta lounaaseen.


title: Toukka (saari)

text: Havupuuvaltainen saari on noin 2 400 metrin pituinen ja leveimmillään noin 800 metrin levyinen. Saaren korkein kohta kohoaa noin kymmenen metrin korkeuteen Oulujärven pinnan yläpuolelle. Saarella on kaksi laavua.


title: Mikin klubi

text: Mikin klubi (, kutsutaan myös nimellä Mikin Hiiriteatteri) on Disney Channelilla ja Toon Disneyllä esitetty animaatiosarja, jossa Mikki Hiiri isännöi omalla klubillaan. Klubille on kutsuttu muita Disney-hahmoja, kuten muun muassa Tuhkimo ja Peter Pan. Jaksoja tehtiin yhteensä 52 vuosina 2002–2003. Illan aikana Mikki Hiiri esittää Mikistä, Hessusta tai Akusta kertovia piirrettyjä, jotka ovat pääosin Akun tehtaan jaksojen osia. Illan musiikkivieraana esiintyy joissakin jaksoissa Akun sisarenpojat Tupu, Hupu ja Lupu. Sarja on puhuttu englanniksi. Suomessa sarjassa on suomenkieliset tekstitykset. Sarjasta on tehty myös elokuva, Mikki Hiiren taikajoulu ja Mikin ketkuteatteri, joka ilmestyi vain DVD:llä ja VHS:llä suomeksi puhuttuina.


title: Mikin klubi

text: Mikki Hiiri toimii klubillaan juontajana.


title: Mikin klubi

text: Hessu Hopo on Mikin klubin kömpelö hovimestari, joka kaatuilee ja sählää jatkuvasti.


title: Mikin klubi

text: Heluna Ammu toimii klubilla juorutoimittajana ja uutistenlukijana.


title: Mikin klubi

text: Minni Hiiri on klubin talousvastaava, joka hoitaa klubin raha-asiat sekä laskut. Hän huolehtii myös klubilla esitettävästä ohjelmasta.


title: Mikin klubi

text: Iines Ankka toimii respanhoitajana, joka pitää kirjaa pöytävarauksista ja vuoroista.


title: Mikin klubi

text: Aku Ankka tervehtii vieraita heidän saapuessaan klubille. Hän joutuu myös silloin tällöin siivoamaan ja järjestelemään klubilla, yleensä aiheutettuaan äkkipikaisuudelaan katastrofin.


title: Mikin klubi

text: Tupu, Hupu ja Lupu huolehtivat väliajoilla yleisön viihdyttämisestä, yleensä erilaisilla musiikkiesityksillä.


title: Mikin klubi

text: Polle Koninkaulus hoitaa klubin mekaniikan ja koneiston sekä käynnistää piirretyt tarvittaessa.


title: Mikin klubi

text: Hansu Hanhi toimii klubilla kokkina. Hänellä on ikävä tapa syödä vieraiden ruokia, ja Hessu joutuukin tuon tuosta estämään häntä.


title: Mikin klubi

text: Pingviinit ovat klubin tehokkaita tarjoilijoita, joilta ei yleensä mikään mene vikaan.


title: Mikin klubi

text: Pekka omistaa Mikin klubin, mutta klubi pysyy Mikillä niin pitkään kuin vain yleisöä riittää ja Mikki muistaa maksaa vuokransa.


title: Mikin klubi

text: Roope esiintyy harvoin ja Akun tavoin yrittää lähes joka kerralla keplotella klubin itselleen, tavalla tai toisella.


title: Mikin klubi

text: Hessun poika Max toimii klubilla ovi-mikkona. Sen lisäksi hän pysäköi vieraiden autot klubin parkkipaikalle.


title: Mikin klubi

text: Luudat huolehtivat klubin siivoamisesta.


title: Mikin klubi

text: Aristokatit ovat muusikkoja, mutta eivät koskaan pääse esiintymään, syystä tai toisesta.


title: Mikin klubi

text: Pekan poika PJ nähtiin yhdessä jaksossa. Kuitenkin tämä osuus jäi pois eikä hän ole sittemmin esiintynyt – toistaiseksi.


title: Mikin klubi

text: Taavi Ankka on hajamielinen professori, jonka omaa piirretyäkin esitetään klubilla.


title: Mikin klubi

text: Yleisössä on muita tuttuja Disney-hahmoja, esimerkiksi Aladdin ja Jafar, Bambi, Pinokkio ja Herkules. Joukossa on nähty myös Scar ja hyeenat, Shenzi, Banzai ja Ed. Scar ei ole puhunut kertaakaan.


title: Rasinkylä (Puolanka)

text: Rasinkylä on kylä Puolangan kunnassa Kainuussa. Se sijaitsee Louhijärven etelärannalla noin 16 kilometriä keskustaajamasta Hyrynsalmen suuntaan. Asukkaita on noin 40. Kylän maisemaa hallitsee Rasinvaara.


title: Rasinkylä

text: Rasinkylä tarkoittaa seuraavia paikkoja:


title: Herbert Landon

text: Herbert Landon on kuvitteellinen rikollinen "Hämähäkkimies"-animaatiosarjassa. Hän on Henry McCoyn entinen ystävä. Hänen äänenään toimi David Warner.


title: Herbert Landon

text: Landon alun perin esiintyi kaudella kaksi, tiedemiehenä, joka työskentelee "Brant Corporationissa", mutta salaisesti Kingpinille. Hän vihaa mutantteja ja hän on kehittänyt kemikaalin, joka tuhoaa mutantit.


title: Herbert Landon

text: Samalla hän väittää tekevänsä mutanttiarmeijaa Kingpinille ja valehteli julkisuudessa, että hän oli tekemässä lääkettä mutanteille. Kun Mörkö sai asian selville ja lupasi pitää suunsa kiinni rahasta (mutta kertoi myöhemmin totuuden Hämähäkkimiehelle).


title: Herbert Landon

text: Landon kidnappasi Henry McCoyn (alias Pedon) testejään varten. Wolverine ja Hämähäkkimies kuitenkin tulivat pelastamaan Pedon samalla kun Mörköllä oli levyke joka sisälsi koko Landonin elämäntyön, Landon yritti saada sen, mutta vahingossa putosi omaan testiaineeseensa.


title: Herbert Landon

text: Hän onnistui pääsemään sieltä elävänä (sen jälkeen, kun Mörkö oli jo paennut), mutta hänestä muuttui jättimäinen hirviö, joka tarvitsi sähköä kipunsa lievittämiseen. Lopulta Hämähäkkimies ja Ryhmä-X onnistuivat muuttamaan hänet takaisin ihmiseksi (ollen kuitenkin vielä osaksi mutantti). Edellä mainitut tapahtumat tapahtuvat sarjan jaksoissa 17 ja 18.


title: Herbert Landon

text: Myöhemmin, jaksossa ”Lopullinen tappaja” (jakso 35) Kingpin palkkaa Landonin uudeksi apurikseen Alistair Smythin tilalle, ja Landon muuttaa Alistairista Lopullisen tappajan (puoliksi ihminen, kyborgi ja mutantti) tuhoamaan Hämähäkkimies. Mutta kaikki ei menekään hyvin, vaan Alistair syyttää edelleen Norman Osbornia isänsä ”kuolemasta” ja lähtee tuhoamaan tätä.


title: Herbert Landon

text: Vaikka Landon pitääkin Alistairin itsensä ohjaamista mielenkiintoisena, määrää Kingpin apurinsa tuomaan Alistairin takaisin ennen kuin tämä tuhoaa Normanin. Hämähäkkimies tulee salaa Alistairin ”takaisin haku joukkoihin” ja saa selville, että Spencer Smythe onkin edelleen elossa ja kertoo tästä Alistairille, joka pakenee syväkäädytetyn isänsä ruumiin kanssa Kingpinin piilopaikasta jättäen näin Kingpinin ja Landonin taakseen lopullisesti.


title: Herbert Landon

text: Dr. Herbert Landon esiintyy tämänkin jälkeen Kingpinin apulaisena ja hänellä ei ole niin suurta roolia esiintymisissään lukuun ottamatta jaksojen ”Kissa” ja ”Musta Kissa” (jaksot 43 ja 44) välillä tapahtuneessa Felicia Hardyn muuttamisessa Super Solder aineen avulla Mustaksi Kissaksi.


title: Herbert Landon

text: Jaksot, jossa Dr. Herbert Landon sarjassa esiintyi:


title: Terry Brooks

text: Terry Brooks (s. 8. tammikuuta 1944 Illinois, Yhdysvallat) on yhdysvaltalainen fantasiakirjailija.


title: Terry Brooks

text: Brooks opiskeli englanninkielistä kirjallisuutta Hamilton Collegessa ja toimi valmistumisensa jälkeen juristina. Ensimmäisen romaaninsa "Sword of Shannara" hän julkaisi vuonna 1977. Teos pysyi "New York Timesin" bestseller-listoilla yli viisi kuukautta.


title: Terry Brooks

text:
Shannara-sarjaan pohjautuva televisiosarja "The Shannara Chronicles" sai ensiesityksensä vuonna 2016 MTV-kanavalla. Sarjan ovat luoneet Alfred Gough ja Miles Millar.
Kolme ensimmäistä Shannara-kirjaa ovat saatavilla yhteisniteenä nimellä "The Sword of Shannara Trilogy", samoin "The Heritage of Shannara"- ja "The Voyage of the Jerle Shannara" -sarjat. Lisäksi ensimmäinen Shannara-kirja ("Sword of Shannara") on julkaistu kolmeen osaan jaettuna nuorisojulkaisuna. Osien nimet ovat "In the Shadow of the Warlock Lord" (brittiläinen painos nimellä "The Warlock Lord"), "The Druids' Keep" ja "The Secret of the Sword".


title: Attapu

text: Attapu (myös Attapeu, Laoksi ອັດຕະປື) on Laosin provinssi, joka sijaitsee maan eteläosassa. Attapun pääkaupunki on Attapu, jota kutsutaan myös nimellä Muang Samakhisai. Attapun pinta-ala on 10 230 neliökilometriä. Vuoden 2015 väestönlaskennassa maakunnassa oli 139 600 asukasta. Alueella asuu keskimäärin 11 ihmistä neliökilometrillä. Attapu jakautuu viiteen eri hallintoalueeseen.


title: Roy Conacher

text: Roy Gordon Conacher (5. lokakuuta 1916 Toronto – 29. joulukuuta 1984 Victoria) oli kanadalainen jääkiekkoilija, joka pelasi 11 kautta National Hockey Leaguessa seuroinaan Boston Bruins, Detroit Red Wings ja Chicago Blackhawks. Hyökkääjä Conacher voitti Stanley Cupin Bostonissa kahdesti.


title: Roy Conacher

text: Parhaalla kaudellaan 1948–1949 Roy Conacher teki Chicagolle 26 maalia ja antoi 42 maaliin johtanutta syöttöä. Kaikkiaan hän teki urallaan 226 maalia.


title: Luettelo taistelukoiraroduista

text: Tämä on luettelo koiraroduista, joita on käytetty koiratappeluissa. Nykyisin suurin osa näistä koirista on seura- tai harrastuskoiria, mutta esimerkiksi Pakistanissa bully kuttaa käytetään edelleen paikallisissa koiratappeluissa kyläläisten huvitukseksi.


Shanghai Pudongin kansainvälinen lentoasema (, ) sijaitsee Pudongin seudun itäpuolella, Shanghaissa, Kiinassa.


title: Shanghai Pudongin kansainvälinen lentoasema

text: Lentoasema avattiin 1. lokakuuta 1999 syrjäyttäen Shanghai Hongqiaon kansainvälinen lentoaseman Shanghain kansainvälisenä lentoasemana ottaen kaikki Shanghain kansainväliset lennot (myös Hongkongin ja Macaon lennot).


text: Shanghain maglev-juna liikennöi lentoaseman ja keskustan Longyang Roadin metroaseman välillä. Shanghain metron toinen linja yhdistää Pudongin ja Hongqiaon kansainvälisen lentoaseman sekä kaupungin keskustan.


text: Lentoasema on merkittävä matkustaja- ja rahtiliikenteen keskus. Vuonna 2010 lentoasema käsitteli 3 227 914 tonnia rahtia. Lentoasema on rahtiliikenteen määrällä mitattuna maailman kolmanneksi vilkkain. Matkustajamäärällä mitattuna lentoasema oli vuonna 2010 (40 578 621 matkustajaa) 20. vilkkain. Lentoasema on manner-Kiinan kolmanneksi vilkkain. Joulukuussa 2011 lentoasemalta toimi 87 lentoyhtiötä ja lentoja oli 194 eri kaupunkiin.


title: Pisa (täsmennyssivu)

text: Pisa voi tarkoittaa ainakin seuraavia asioita:


title: Maataistelukone

text: Maataistelukone (myös rynnäkkökone) on yleensä raskas tai keskiraskas lentokone, joka on suunniteltu tuhoamaan maakohteita. Ensimmäisen kerran maataistelukoneita käytettiin toisessa maailmansodassa.


title: Maataistelukone

text: Toisen maailmansodan jälkeen maataistelukoneita on alettu kutsua rynnäkkökoneiksi niiden tunkeutumiskyvyn vuoksi. Nykyaikaisia rynnäkkökoneita ovat muiden muassa A-10 Thunderbolt II ja Suhoi Su-25.


title: Maataistelukone

text: Ensimmäiset maataistelukoneet eivät olleet kovin hyvin panssaroituja, ja niitä oli vaikea ohjata. Sittemmin niitä paranneltiin, ja neuvostoliittolaiset kehittivät Iljušin Il-2 -koneen. Sen panssari oli todella vahvaa (4–12 mm). Puolustuksena siinä oli eteenpäin ampuvan tykkiaseistuksen ohella yksi taka-ampujan käyttämä konekivääri perässä. Maataistelukoneita käytettiin myös upottamaan sukellusveneitä ja laivoja raskaiden hävittäjäkoneiden ohella.


title: Prost JS45

text: Prost JS45 oli Loïc Bigois'n suunnittelema auto, jolla Prost-talli kilpaili Formula 1 -kaudella 1997. Autoa ajoivat pääasiassa ranskalainen Olivier Panis ja japanilainen Shinji Nakano. Panis oli ollut Prostia edeltäneessä Ligier-tallissa kolme edellistä kautta, kun taas Nakanolle kausi oli F1-sarjassa ensimmäinen. Nakano sai ajajan paikkansa lähinnä uuden moottoritoimittajan Mugen-Hondan takia.


title: Prost JS45

text: Ennen kautta Alain Prost oli ostanut Ligierin Flavio Briatorelta. Prost uudelleennimesi tallin itsensä mukaan. JS45-auto oli suunniteltu ja rakennettu ennen Prostin tuloa talliin.


title: Prost JS45

text: Kauden alkuvaiheilla auto vaikutti lupaavalta. Kauden 1996 autossa esiintyneet ongelmat muun muassa jarrujen kanssa olivat pääosin ratkaistu. Olivier Panisilla oli hyvä tilaisuus näyttää taitonsa auton ratissa. Hän onnistuikin ajamaan kahdesti palkintosijalle kuudessa ensimmäisessä kilpailussa. Espanjan GP:n jälkeen MM-pistejohdossa ollut Jacques Villeneuve nimesi Panisin jopa yhdeksi loppukauden pääuhakseen.


title: Prost JS45

text: Ripustusongelman tai rengasrikon takia Panis joutui kovaan kolariin seuraavassa kilpailussa eli Kanadan Grand Prix'ssa. Panisilta murtuivat molemmat jalat, minkä takia hän joutui olemaan seitsemästä seuraavasta kilpailusta sivussa. Panisia korvaamaan tuli Minardi-kuljettaja Jarno Trulli, joka teki sen verran suuren vaikutuksen, että talli teki hänen kansaan seuraavaksi kaudeksi sopimuksen. Trullin kauden kohokohta oli Itävallan Grand Prix, jossa hän johti suurimman osan kilpailua, mutta joutui keskeyttämään moottoririkon takia. Kokematon Nakano onnistui myös keräämään muutamia pisteitä, mutta palattuaan auton rattiin Luxemburgin GP:ssä Panis teki ajollaan pisteille selväksi, ettei japanilainen uhkaisi hänen ensi vuoden paikkaansa tallin kilpakuljettajana.


title: Prost JS45

text: Talli sijoittui valmistajien MM-sarjassa kuudenneksi ja keräsi 21 pistettä.


title: Kari Nars

text:
Kari Nars (s. 21. elokuuta 1940 Pietarsaari) on kauppatieteiden tohtori, valtiotieteiden lisensiaatti ja kirjailija. Hän on työskennellyt Suomen Pankin kansainvälisenä johtajana (1977–1983), sen jälkeen Helsingin Osakepankin toimitusjohtajana 1984-1985 ja Valtiovarainministeriön rahoitusjohtajana (1986-2000). Kansainvälisessä pankkimaailmassa hän on toiminut Washingtonissa ja Lontoossa sekä Pariisissa Euroopan Neuvoston Kehityspankin puheenjohtajana 1994-2002. Hän on ollut United Powerin merikaapelihankkeen neuvonantajana.
Nars kirjoittanut useita tietoteoksia, kuten Mahtimiesten matkassa (Tammi 2002), Raha ja onni (Pengar och lycka, Tammi 2006), Miten miljoonia huijataan. Suurpetkuttajien värikäs historia (Tammi 2009), joka ilmestynyt kahdeksalla kielellä sekä Mauno Koivistoa käsittelevän teoksen Mauno - Optimistinen pessimisti (Standpoint 2017)..


title: Lempisaari

text: Lempisaari () on kartano ja maatila Naantalissa.


title: Lempisaari

text: Lempisaaren kartano sijaitsee entisen Askaisten kunnan lounaisreunassa. Lempisaari oli keskiajalla saari, mutta sillä on ollut maayhteys mantereeseen ilmeisesti jo satoja vuosia. Pinta-alaltaan Lempisaari on noin 400 hehtaaria. Pinta-alasta on metsiä ja kallioita noin 3/4 ja peltoa sekä niittyä 1/4. Kartano sijaitsee melko keskellä saarta loivassa rinteessä.


title: Lempisaari

text: Keskiajalla saari kuului Lempisten kylään, ja kartanon, tai sen paikalla olleen rakennuksen, omisti Turun piispa. Uskonpuhdistuksessa 1500–luvulla kirkon omaisuus siirrettiin kruunulle ja samoin myös Lempisaari. Juhana-herttua lahjoitti sen tyttärelleen Sofia Gyllenhielmille vuonna 1577. Sofian äiti oli Kaarina Hannuntytär. Sofian aviomies oli Pontus De la Gardie, ruotsalainen mutta Ranskassa syntynyt sotapäällikkö. Sofia ja Pontus asuivat kuitenkin pääasiassa Räävelissä eli Tallinnassa, ja Lempisaari oli heille vain yksi tilus muiden joukossa.


title: Lempisaari

text: Heidän tyttärensä Brita Pontusdotter De la Gardie avioitui Ruotsin valtion varainhoitajan Jesper Mattsson Krusin kanssa. He asuivat sekä Tukholmassa että Lempisaaressa. Britan ja Jesperin jälkeläisten omistuksessa ja käytössä Lempisaari oli toista sataa vuotta, kunnes Lempisaaren osti Louhisaaren rikas isäntä Herman Klaunpoika Fleming vuonna 1764.


title: Lempisaari

text: Herman Fleming rakennutti yhä nykyisinkin asuinkäytössä olevan Lempisaaren kartanon, joka valmistui vuonna 1767. Talo on kaksikerroksinen ja rakennettu kivestä, ja muistuttaa arkkitehtuuriltaan jonkin verran Louhisaaren kartanoa. Arkkitehdista ei ole varmuutta, mutta otaksutaan hänen olleen silloinen Turun kaupunginarkkitehti Christian Friedrich Schröder.


title: Lempisaari

text: Herman Flemingin isä oli Teijon ruukin patruuna ja Louhisaaren omistaja Klaus Hermaninpoika Fleming. Hermanin ensimmäinen puoliso oli kansliapresidentti Fredrik Gyllenborgin tytär. Hermanin loistokas ja tuhlaileva elämä kärsi taloudellisen haaksirikon vuonna 1781.


title: Lempisaari

text: Vuonna 1823 Lempisaaren omistajaksi tuli Lars Gabriel von Haartman, salaneuvos ja senaatin talousosaston varapuheenjohtaja. Hän oli aikanaan Suomen suuriruhtinaskunnan vaikutusvaltaisin henkilö, rinnastettavissa nykyjärjestelmän pääministeriin. Kartano on pysynyt von Haartmanin suvulla siitä lähtien. Edellinen isäntä, vuonna 1998 edesmennyt professori Lars von Haartman, oli maailmankuulu ornitologi, joka tutki Lempisaaren lintuja noin kuuden vuosikymmenen ajan. Nykyinen isäntä on Jan Gunnar von Haartman.


title: Lempisaari

text: Vuonna 2009 Museovirasto määritteli Lempisaaren yhdeksi Suomen valtakunnallisesti merkittävistä rakennetuista kulttuuriympäristöistä.


title: Lempisaari

text: Lempisaari siirtyi osaksi Maskun kuntaa vuonna 2009 tapahtuneen kuntaliitoksen johdosta. Vuonna 2011 se kuitenkin liitettiin lopulta Naantaliin.


title: Grand Marais

text: Grand Marais voi viitata seuraaviin maantieteellisiin kohteisiin:


title: Tohveli

text: Tohvelit eli tossut ovat pehmeät vapaa-ajan sisäjalkineet. Niiden materiaalina voidaan käyttää esimerkiksi mokkanahkaa tai huopaa. Tohveleissa voi olla pehmeä vuori ja karvakoristeita. Suomalaisia tohveleita ovat muun muassa Suomen Kumitehdas Oy:n Lieksassa, Pälkäneellä ja Vesannolla valmistamat Reinot ja Ainot.


title: Grand Marais (Kanada)

text: Grand Marais on noin 340 asukkaan kylä Winnipegjärven eteläaltaan itärannalla Manitoban provinssissa Kanadassa. Kylä sijaitsee Grand Beach Provincial Parkin länsilaidalla, ja on suosittu kesänviettopaikka. Matkailu on kylän pääelinkeino.


title: Terve vaan!

text: Terve vaan! on kuusi kertaa vuodessa ilmestyvä ilmaisjakelulehti Päijät-Hämeessä; lehteä jaetaan muualla maassa parillakymmenellä paikkakunnalla joissain apteekeissa. Terveyteen keskittyvää lehteä toimittaa sanomalehti Itä-Häme. Lehden levikki on 111 000 kappaletta.


title: Hihaton paita

text: Hihaton paita on paita, jossa ei ole hihoja. Tavallisesti naisten käyttämistä hihattomista ylävartalon pukimista käytetään nimitystä toppi. Toppi tarkoittaa erilaisia puseron tai aluspaidan tapaan käytettäviä, tavallisesti hihattomia ja kauluksettomia ylävartalon pukimia. Hihattomia paitoja käytetään erityisesti urheilussa ja liikunnassa, mutta esimerkiksi jalkapallossa ne on kielletty.


title: Hihaton paita

text: Yleisimpiä naisten toppimalleja ovat niskan takaa solmittavat halterneck-topit, ohutolkaimiset eli spagettiolkaimiset topit. On myös yksiolkaimisia ja täysin olkaimettomia tuubitoppeja.


title: Paul Jewell

text: Paul Jewell (s. 28. syyskuuta 1964, Liverpool, Englanti) on englantilainen jalkapallovalmentaja ja entinen hyökkääjä.


title: Paul Jewell

text: Paul Jewell on Liverpoolin kasvatti pelaajana mutta hän ei koskaan pelannut yhtään peliä Liverpoolissa. Liverpoolista hän siirtyi vuonna 1984 Wigan Athleticin pelaajaksi. Vuonna 1988 hän siirtyi Bradford Cityn pelaajaksi, missä hän vietti melkein vuosikymmenen.


title: Paul Jewell

text: Vuonna 1998 hän aloitti valmennusuransa Bradfordissa johtaen joukkueen nousuun valioliigaan. Kauden 2000–2001 hän vietti Sheffield Wednesdayn managerina ilman suurempaa menestystä. Vuonna 2001 Jewell siirtyi Wigan Athleticin manageriksi. Jewellin johdolla rugbysta tunnettu Wigan nousi myös Englannin jalkapallokartalle. Kaudella 2002/03 Jewell luotsasi Wiganin Englannin 2. divisioonan mestariksi ja kauden 2004/05 päätteeksi seura nousi ensimmäistä kertaa historiassaan Valioliigaan. Debyyttikausi pääsarjassa sujui odotuksia paremmin ja menestystä tuli myös liigacupissa Wiganin edettyä aina finaaliin saakka. Manchester United oli kuitenkin seuralle liikaa ja pokaali jäi haaveeksi. Jewell erosi tehtävästään keväällä 2007 säilytettyään Wiganin maalierolla Valioliigassa.


title: Paul Jewell

text: Jewell palasi valmennustehtäviin marraskuussa 2007, kun valioliigan jumbojoukkue Derby County palkkasi hänet Billy Daviesin seuraajaksi. Jewell ei onnistunut pelastamaan Derbya putoamiselta, vaan ainoastaan 11 pistettä koko kaudella kerännyt seura putosi kauden 2007/08 päätteeksi Mestaruussarjaan.


title: Paul Jewell

text: Kausi 2008/09 toiseksi korkeimmalla sarjatasolla alkoi Jewellin ja Derbyn osalta kehnosti ja lopulta joulukuun lopulla 2008 Jewell jätti tehtävänsä Derbyn päävalmentajana.


title: Paul Jewell

text: Tammikuussa 2011 Jewell palasi valmennustehtäviin parin vuoden tauon jälkeen, kun Mestaruussarjassa sijalle 19 juuttunut Ipswich Town palkkasi hänet päävalmentajakseen. Jewellin johdolla Ipswich säilytti sarjapaikkansa ja jatkoi kaudella 2011/12 myös Mestaruussarjassa. Tulokset eivät kuitenkaan juuri parantuneet ja kausi päättyi 15. sijaan. Seuraava syksy oli aiempia murheellisempi ja Ipswichin juututtua Mestaruussarjan jumbosijalle, sai Jewell jättää paikkansa lokakuun lopulla 2012.


title: Little George Island

text: Little George Island on pieni saari ja luonnonsuojelualue Winnipegjärven pohjoisaltaassa, noin 40 kilometriä länteen Poplar Riverin intiaanireservaatista. Saaren ja suojelualueen pinta-ala on vain 15 hehtaaria. Saari on matala ja tasainen, ja siellä kasvaa vain muutamia puita.


title: Little George Island

text: Saari kuuluu osana Manitoban provinssin ekologisten suojelualueiden ohjelmaan. Se valittiin suojelukohteeksi, sillä sen hiekkarannat ovat tärkeitä lintujen pesimisalueita. Saarella pesii vuosittain kesä–elokuussa tuhansia lintuja. Saaren lähestyminen tai sille maihinnousu tänä aikana ei ole suositeltavaa.


title: Little George Island

text: Saari on myös eteläisin tunnettu lapasotkan pesimisalue Manitobassa. Muita saarella pesiviä lajeja ovat räyskät ja kalatiirat.


title: Historiallis-vertaileva kielitiede

text: Historiallis-vertaileva kielitiede eli komparatiivinen kielentutkimus (, ) on historiallisen kielitieteen alue, joka tutkii kielisukulaisuutta käyttäen hyväksi historiallis-vertailevaa metodia. Kielisukulaisuuden formaali todistaminen tapahtuu laatimalla vertailtavat kielet kattava, monikielinen eli polylektaalinen komparatiivinen kielioppi.


title: Historiallis-vertaileva kielitiede

text: Historiallis-vertailevaa kielitiedettä täydentää historiallinen kielitiede, joka kielijärjestelmän historian lisäksi tutkii myös kieliyhteisöjen historiaa. Kielijärjestelmien historian tutkimusta kutsutaan myös "diakroniseksi kielitieteeksi".


title: Historiallis-vertaileva kielitiede

text: Historiallis-vertaileva kielitiede tutkii kielen historiaa kielisukulaisuushypoteesin pohjalta ja pyrkii


title: Historiallis-vertaileva kielitiede

text: Historiallis-vertailevan kielitiede alkoi kehittyä 1700-luvun lopulla kun huomattavia sanaston ja taivutuspäätteiden yhteyksiä havaittiin eri uralilaisten kielten ja indoeurooppalaisten kielten välillä. Alan varhaisia pioneereja olivat János Sajnovics ja William Jones.


title: Historiallis-vertaileva kielitiede

text: Historiallis-vertaileva metodi kehittyi todelliseksi tieteeksi kuitenkin vasta 1800-luvun jälkipuoliskolla Saksassa. Kehitystä edesauttoivat erityisesti saksalaiset ns. nuorgrammaatikot, muun muassa Karl Brugmann, Hermann Osthoff ja Hermann Paul.


title: Historiallis-vertaileva kielitiede

text: 1900-luvulla historiallis-vertailevaa metodia on menestyksellisesti sovellettu kymmenien kielikuntien tutkimiseen. Kielitypologian kehitys on tarkentanut sen esittämiä rekonstruktioita.


title: Historiallis-vertaileva kielitiede

text:
Historiallis-vertailevan kielitieteen perusmetodit ovat monista tarkennuksista huolimatta pysyneet oleellisesti samoina 1800-luvun loppupuolelta alkaen. Näistä tärkeimmät ovat:
Vertaileva metodi perustuu kahden tai useamman kielen sanaston ja morfologian (vähäisemmässä määrin myös kielellisten rakenteiden) vertailuun ja kielten historiaa koskevien johtopäätösten tekemiseen näiden pohjalta.
Esimerkiksi muutaman uralilaisen kielen kättä merkitsevät sanat ovat seuraavat:


title: Historiallis-vertaileva kielitiede

text: suomi käsi


title: Historiallis-vertaileva kielitiede

text: pohjoissaame giehta


title: Historiallis-vertaileva kielitiede

text: ersämordva ked'


title: Historiallis-vertaileva kielitiede

text: niittymari kid


title: Historiallis-vertaileva kielitiede

text: Kaikissa muissa kielissä kuin suomessa ja sen edeltäjissä s:ää vastaavassa asemassa esiintyy t tai d. Tämän pohjalta voidaan päätellä, että suomessa varhaisempi t on muuttunut s-äänteeksi. Vertailevan metodin perusteella voidaan näin esittää, että sanan käsi varhaisempi muoto on ollut *käti (rekonstruoidut muodot merkitään tavallisesti asteriskilla *).


title: Historiallis-vertaileva kielitiede

text: Sisäinen rekonstruktio perustuu yhden kielen äännevaihtelun pohjalta rekonstruoimiseen. Esimerkiksi suomen käsi sana taipuu seuraavalla tavalla:


title: Historiallis-vertaileva kielitiede

text: käsi: käden: kättä: käteen


title: Historiallis-vertaileva kielitiede

text: Koska s esiintyy ainoastaan nominatiivissa, jossa se on i:n edellä, päätellään sisärekonstruktion perusteella, että t on muuttunut suomen kielen edeltäjässä s:ksi ainoastaan i:n edellä. Historiallis-vertaileva metodi voi näin esittää äännelain, jonka mukaan suomen edeltäjässä kantasuomessa on tapahtunut äänteenmuutos *ti > si.


title: Historiallis-vertaileva kielitiede

text: On huomattava, että historiallis-vertaileva metodi ei vertaile niinkään yksittäisiä äänteitä, kuin toisiaan vastaavia äännejonoja. Esimerkiksi suomen kielen t-äänteen kehitys voidaan kuvata kahden säännön avulla:


title: Historiallis-vertaileva kielitiede

text: 1. i:n edellä t > s


title: Historiallis-vertaileva kielitiede

text: 2. muualla t säilynyt


title: Historiallis-vertaileva kielitiede

text: Historiallis-vertaileva metodi perustuu siis äänteistössä kielen sisällä ja kielten välillä havaittavaan vaihteluun ja sen pohjalta suoritettavaan deduktiiviseen päättelyyn. Käytännössä on havaittu, että niissä tapauksissa, joissa kielen historia on historiallisesti tunnettu, esimerkiksi vanhojen tekstien perusteella, historiallis-vertailevan metodin avulla tehdyt rekonstruktiot ovat melko yhtä pitäviä dokumentoidun kielen historian kanssa.


title: Historiallis-vertaileva kielitiede

text: Historiallis-vertailevaa metodia on mahdollista soveltaa myös eri kielikuntien välisessä lainasanojen tutkimuksessa.


title: Historiallis-vertaileva kielitiede

text: Historiallis-vertailevan kielitieteen keskeisiin tutkimustuloksiin kuuluu eri kielten välisen kielisukulaisuuden määrittely. Suurin osa historiallis-vertailevaa metodia käyttävistä lingvisteistä uskoo, että useimmat maailman kielisukulaisuudet on jo todistettu, eikä ainakaan suuria uusia kielikuntia enää löydy.


title: Historiallis-vertaileva kielitiede

text: Historiallis-vertailevan kielitieteen avulla on myös rekonstruoitu lukuisia kantakieliä. Kantakieliä toistensa kanssa edelleen vertaillen ja sisärekonstruktiota hyväksikäyttäen voidaan päästä vielä suurempaan historialliseen aikaulottuvuuteen, joskin rekonstruktioiden epävarmuus ja abstraktisuus samalla kasvaa. Esimerkiksi suomi yhdessä lähisukukielineen (itämerensuomalaiset kielet) palautuu kantasuomeen. Vastaavasti saamelaiskielet palautuvat kantasaameen. Kantasuomea, kantasaamea ja eräitä muita uralilaisen kielikunnan ns. välikantakieliä (mm. kantasamojedia, kantapermiä, kantamordvaa jne.) vertailemalla on esitetty suomalais-ugrilaisen kantakielen ja kantauralin rekonstruktioita. Koska näiden kaukaisten kantakielten rekonstruktiot eivät perustu nykykielten vaan jo itsessään rekonstruoitujen välikantakielten pohjalta rekonstruoimiseen, ovat ne melko abstrakteja.


title: Historiallis-vertaileva kielitiede

text: Eri kantakielten rekonstruktioitavuus on kuitenkin hyvin eri tasoista. Esimerkiksi indoeurooppalainen kantakieli on paljon yksityiskohtaisemmin rekonstruoitavissa kuin kantaurali. Tavallisesti historiallisesti lähempänä olevia kantakieliä koskeva rekonstruktioihin perustuva tieto on yksityiskohtaisempaa ja luotettavampaa kuin kaukaisempia kantakieliä koskeva.


title: Historiallis-vertaileva kielitiede

text: Kielellisten rakenteiden (esimerkiksi syntaksin) rekonstruointi historiallis-vertailevan metodin avulla ei tavallisesti ole yhtä helppoa kuin kielenaineksen, eli sanojen ja äänteiden. Tämä johtuu siitä, että historiallis-vertailevaa metodia sovelletaan nimenomaan kielen fonologiseen ainekseen.


title: Historiallis-vertaileva kielitiede

text: Historiallis-vertailevaa metodia on menestyksellisesti käytetty lähes kaikkiin kielikuntiin kuuluvien kielten tutkimuksessa. Pisimmälle sitä on voitu soveltaa indoeurooppalaisten kielten tutkimuksessa. Myös muun muassa uralilaisia kieliä, turkkilaiskieliä, austronesialaisia kieliä ja bantukieliä on tutkittu sen avulla jo pitkään.


title: Historiallis-vertaileva kielitiede

text: Historiallinen kielitiede kuuluu keskeisiin esihistoriaa tutkiviin tieteisiin. Paleolingvistiikaksi kutsuttu tutkimusala, joka rekonstruoitujen kantakielten avulla pyrkii rekonstruoimaan kantakielen puhujien kulttuuria on yhdessä arkeologian kanssa mahdollistanut monien kantakielten puhuma-alueiden ajoituksen ja paikannuksen.


title: Itä-Häme (sanomalehti)

text: Itä-Häme on Heinolan seudulla Itä-Hämeessä ilmestyvä paikallinen sanomalehti. Kuusi kertaa viikossa jaettavan lehden levikki on 11 813. Se on perustettu vuonna 1927 Sysmässä, mutta nykyään Mediatalo ESAan kuuluvan lehden toimitus sijaitsee Heinolassa. Lehti painetaan Lahdessa. Itä-Hämeen päätoimittaja on Jari Niemi.


title: Dit Clapper

text: Aubrey Victor "Dit" Clapper (9. helmikuuta 1907 Newmarket, Ontario, Kanada – 21. tammikuuta 1978 Newmarket, Ontario, Kanada) oli ammattimaisen jääkiekon varhaisia suuria nimiä. Boston Bruinsin organisaatiossa hänestä tuli ensimmäinen National Hockey Leaguen pelaaja, joka sai täyteen 20 sarjakautta. Hän menestyi niin hyökkääjänä kuin puolustajanakin; tähtiviisikoihin hän pääsi sekä oikean laitahyökkääjän että puolustajan tonteilta.


title: Lehtometsä

text: Lehto on Suomen metsätyypeistä rehevin ja runsaslajisin sekä puuntuotoltaan suurin. Suomen metsämaan pinta-alasta lehtoja on vain 1 %. Lehdot ovat tyypillisiä lehtimetsävyöhykkeelle. Suomessa niitä esiintyy yleisimmin hemiboreaalisella vyöhykkeellä. Tämän alueen pohjoispuolella boreaalisella vyöhykkeellä lehtoja on kalkkikivi- tai muiden emäksisten kivilajien alueella niin sanotuissa lehtokeskuksissa. Muita lehdoille suotuisia alueita ovat ravinteikkaat savimaat etenkin suurten vesistöjen varsilla, kallioseinämien juuret ja syvät purolaaksot. Lehtojen puuston ei tarvitse välttämättä olla lehtipuita, vaan tärkein ero kangasmaihin on maannoksena oleva multa ja maan ravinteisuus.


title: Lehtometsä

text: Lehtojen tyypillinen maannos on ruskomaa. Lehtojen pintamaassa eloperäinen aines eli humus on sekoittunut kivennäismaahan, eikä siinä voida erottaa podsolille tyypillistä kerroksellisuutta. Lehdossa lehtijätteestä syntyy runsasravinteista ja vain lievästi hapanta (pH 6–7) multaa, kangasmetsissä hapanta kangashumusta. Lehtoja syntyy emäksisen tai niukasti happaman kivennäismaan päälle, tyypillisesti kalkkipitoisille alueille. Kunnon lehto syntyy vain paikalle, jossa on lisäksi riittävästi kosteutta ja suotuisa pienilmasto. Lehtomullassa mikrobien hajotustoiminta on vilkasta. Lehtomullan tekoon osallistuvat sienten ja mikrobien lisäksi monet makrohajottajat kuten lierot.


title: Lehtometsä

text: Lehtojen kenttäkerroksessa kukkivat keväällä kelta-, sini- ja valkovuokot, kevätesikko, käenrieskat, imikkä ja kiurunkannukset isoina mattoina, ennen puiden lehteen tuloa. Kevätkukkijoista valkovuokko on ylivoimaisesti runsain laji. Kevätlinnunherne on puolestaan eräs vaativimmista kevätkukkijoista, jota tavataan vain lehdoissa. Pensaskerroksessa tavallisia pensaita ovat terttuselja, pähkinäpensas, koiranheisi, tuomi ja vadelma.


title: Lehtometsä

text:
Nykyisin lehtoja on enää yksi prosentti Suomen metsistä. Noin 99 % prosenttia koko Suomen metsistä on kangasmetsää, joko kuivaa tai tuoretta. Lehtojen osuus metsistä kuitenkin kasvaa pohjois–eteläsuunnassa, ja alueellisesti tarkasteltuna Lapissa lehtojen osuus metsistä on vain noin 0,1 % metsistä, ja ne ovat useimmiten puronvarren pienialaisia saniaislehtoja tai kullerolehtoja. Pohjois-Pohjanmaalla ja Kainuussa lehtojen osuus on 0,5 % metsistä, ja siellä on jo monenlaisia lehtotyyppejä, muttei jalopuulehtoja. Etelä-Suomessa lehtojen osuus metsistä on yli 2,5 %, ja aivan etelärannikolla ja lounaissaaristossa hemiboreaalisella vyöhykkeellä jopa yli 8 % metsistä; mukana on myös jalopuulehtoja ja keväällä korean kevätaspektin kokevia lehtoja. Suomen eteläpuolella lehtojen osuus metsistä kasvaa rajusti mentäessä etelään, ja Virossa lehtojen osuus metsistä on 10–30 % – kuitenkin havupuuvaltaisia kangasmetsiä on Viron metsistä noin 70–90 %. Latviassa lehtojen osuus metsistä vaihtelee 30–50 % välillä ja Liettuassa ja Pohjois-Puolassa lehtoja on jo 60–95 % metsistä, kangasmetsien edustaessa vain pientä vähemmistöä. Keski-Euroopassa, esimerkiksi Ranskassa, Pohjois-Saksassa ja Isossa-Britanniassa lehtoja on yli 99 % metsistä, ja siellä ei kangasmetsiä kasva.
Ihminen on maanviljelyn alusta asti raivannut hedelmällisiä lehtoja pelloiksi. Suomessa on ollut voimassa vuodesta 1989 lehtojensuojeluohjelma. Siinä on suojeltu 436 aluetta, joista suurin osa on Etelä-Suomessa.


title: Lehtometsä

text:
Harvinaisin lehtotyyppi Suomessa on jalopuulehto. Suomen jalopuulehdot ovat tarkoin tunnettuja ja suojeltuja alueita. Suurin osa Suomen jalopuulehdoista on hävitetty peltojen ja kaskeamisen tieltä jo aikoja sitten. Nykyään myös liiallinen havupuiden suosiminen metsätaloudessa on uhka jaloille lehtipuille. Suomen luonnonsuojelulain mukaan tulisi suojella sellaiset lehdot, joissa kasvaa 1,3 metrin korkeudelta vähintään 7 senttimetrin paksuisia luontaisesti syntyneitä jaloja lehtipuita yli 20 kappaletta hehtaarilla yhtenäisellä alueella. Jaloiksi lehtipuiksi lasketaan tammi, metsälehmus, saarni, metsävaahtera, vuorijalava ja kynäjalava. Poikkeuksena tammen paksuuden tulee olla vähintään 20 cm. Vastaavasti alueet, joilla kasvaa hehtaarilla vähintään 20 kpl yli 2 metriä korkeita tai leveitä euroopanpähkinäpensaita yhtenä tai useampana lähekkäisenä ryhmänä, tulisi suojella.
Jalopuulehtoja tavataan muutamia poikkeuksia lukuun ottamatta vain Etelä-Suomen rannikkoalueen niin sanotulla tammivyöhykkeellä. Usein nämä vaateliaat lehdot muodostuvat kalkkiperäiselle maaperälle. Tavallisimmat jalopuulehdot ovat metsälehmus- ja pähkinäpensaslehdot, jotka ovat Uudellamaalla ja Varsinais-Suomessa yleisiä, mutta harvinaisempia pohjoisempana. Suomen pohjoisin pähkinäpensasyksilö kasvaa Korpilahden Vaarulla, Pohjois-Päijänteellä.
Vain hieman harvinaisempia, ainoastaan lounais- ja etelärannikolla tavattavia jalopuulehtoja ovat tammi- ja metsävaahteralehdot. Näistä tammilehdot ovat kaikkein huomiota herättävimpiä. Tammi- ja vaahteralehtoja on Etelä-Suomessa useita kymmeniä, esimerkiksi jo pelkästään Vantaan kaupungin alueella kasvaa kaksi tammistoa noin 10 km:n etäisyydellä toisistaan, tosin Helsingin kaupungin alueella ei kasva yhtäkään tammistoa. Lohjan seudulla on monia tammistoja, vaikka komeimmat tammilehdot sijaitsevatkin Turun seudulla, esimerkiksi Ruissalossa. Kaikkein harvinaisin lehtotyyppi on jalavalehto, joita on Suomessa yhteensä vain noin 25 kappaletta, yksi Hollolassa, kaksi Itä-Suomessa, useita Lounais-Suomessa, yksi muun muassa Rymättylässä. Kaksi vuorijalavalehtoa sijaitsee Korpilahdella, yksi Nokialla ja toinen Pirkkalassa, neljä Vanajaveden rannoilla, kolme Lohjanjärven rannoilla, yksi Karkkilassa, kaksi Pohjalla. Helsingissä yksi pieni vuorijalavalehto sijaitsee lähellä Pihlajamäkeä, ja luonnonmuistomerkiksikin rauhoitettu kynäjalavavanhus Haltialassa. Ahvenanmaalla on useita pienialaisia jalavalehtoja. Molemmat Suomessa kasvavat jalavalajit ovat rauhoitettuja. Jalavalehdoissa valtapuulaji on tavallisimmin vuorijalava, usein niiden seassa kasvaa myös metsälehmusta ja pähkinäpensasta. Kynäjalavavaltaisia lehtoja on Suomessa vain muutama, ja ne kasvavat usein samoilla paikoilla yhdessä vuorijalavien kanssa. Suurin osa jalavalehdoista painottuu Lounais-Suomeen. Eräs vuorijalavalehto löytyy kuitenkin myös esimerkiksi Korpilahdelta, Jyväskylän eteläpuolelta. Varsinaisia saarnilehtoja kasvaa vain lounaissaaristossa ja erityisesti Ahvenanmaalla, vaikka muutamia saarnilehtoja kasvaa myös Lounais-Suomen metsissä, sekä yksi vanha saarnilehto Asikkalassa, Kopsuon kalliolla.


title: Lehtometsä

text: Jaloja lehtipuita kasvaa harvakseltaan muissakin lehtotyypeissä kuin varsinaisissa jalopuulehdoissa, usein yksittäin tai muutaman puun ryhminä. Tammea, pähkinäpensasta, metsälehmusta ja metsävaahteraa tapaa Etelä-Suomessa joskus jopa tuoreella kankaalla.


title: Lehtometsä

text: Metsätyyppiluokituksessa lehtometsät jaetaan seuraaviin metsätyyppeihin, jotka luokitellaan kuuteen erilaiseen lehtotyyppiryhmään kosteusasteen ja ravinteisuuden mukaan. Etelä-Suomessa tavallisin lehtotyyppi on käenkaali-oravanmarjatyyppi, Oxalis-Maianthemum-tyyppi (OMaT), joka muistuttaa lehtomaisten kangasmetsien käenkaali-mustikkatyyppiä. Erona kuitenkin edelliseen on multamaannos ja edellistä rehevämpi kasvillisuus. Saniaistyypin lehtoja esiintyy koko maassa.Lehtojen ja lehtomaisten kankaiden soistuessa syntyy lehtokorpia.


title: Deliverance (yhtye)

text: Deliverance on yhdysvaltalainen, Kaliforniassa 1985 perustettu kristillinen speed-thrash metal -yhtye. Yhtyeen johtohahmo on Jimmy P. Brown. Yhtye on julkaissut 9 studioalbumia ja 2 livealbumia. Deliverancen kolmea ensimmäistä albumia pidetään sen parhaimpina julkaisuina. "Metal Hammer" -lehti valitsi aikoinaan Deliverancen samannimisen esikoisalbumin "50 kaikkien aikojen parhainta thrash metal -albumia" -listalla sijalle 44. Toisen albumin "Weapons of Our Warfare" samannimisen kappaleen musiikkivideo oli MTV:n Headbanger's Ball -ohjelman Top 3 -listalla 12 viikkoa perättäin.


title: Deliverance (yhtye)

text: Deliverance perustettiin Kaliforniassa vuonna 1985 tarkoituksenaan soittaa speed metalia ja thrash metalia. Yhtye sai ensimmäisen kerran näkyvyyttä kokoelma-albumilla "California Metal". Deliverance julkaisi esikoisalbuminsa "Deliverance" vuonna 1989, jolloin yhtyeen kokoonpanossa oli Jimmy P. Brown II (kitara ja laulu), Glenn Rogers (soolokitara), Brian Khairullah (basso) ja Chris Hyde (rummut). Yhtyeen läpimurto tapahtui albumilla "Weapons of Our Warfare" (1990). Tuolloin kitaristi Glenn Rogersin tilalle tuli George Ochoa, ja yhtye julkaisi musiikkivideon MTV:lle albumin nimikappaleesta.


title: Deliverance (yhtye)

text: Deliverancen tuottaessa kolmatta albumiaan "What a Joke", Brian Khairullahin ja Chris Hyden tilalle tulivat Mike Grato ja Kevin Lee. "What a Joke" ei ollut yhtä suosittu kuin kaksi edellistä albumia, ja jänniteet yhtyeen sisällä aiheuttivat sen, että George Ochoa erosi.


title: Deliverance (yhtye)

text: Neljäs albumi oli suuri muutos yhtyeen tyylisuunnassa: "Stay of Execution" oli enemmän progressiivista metallia. Albumilla soitti uusi kitaristi Mike Phillips. Muutos ei miellyttänyt kaikkia yhtyeen ihailijoita. Yhtyeen viides albumi "Learn" jatkoi progressiivisella linjalla uuden basistin Manny Moralesin kera. Tästä eteenpäin yhtyeen kokoonpano muuttui jatkuvasti, mutta Jimmy Brown ja Manny Morales pysyivät yhtyeen keskeisinä soittajina. HM Video Magazinen haastattelussa Doug Van Peltin kanssa Jimmy Brown perusteli tyylimuutosta: "Kyllästyin siihen, että meitä nimitettiin Metallica-klooneiksi. Sitä ei vain jaksanut enempää, ja tietyssä mielessä me tavallaan kyllä kopioimme heitä. Uskon, että Jumala varmasti haluaa meidän olevan omaperäisiä, joten mielestäni oli aika muutokselle."


title: Deliverance (yhtye)

text: Yhtye julkaisi "River Disturbancen" vuonna 1994 ja "Camelot in Smithereensin" vuonna 1995. "Camelot in Smithereensia" myytiin selvästi vähemmän kuin muita yhtyeen julkaisuja.


title: Deliverance (yhtye)

text: Deliverance vietti hiljaiseloa vuoteen 2001, jolloin yhtye julkaisi albumin "Assimilation". Monet yhtyeen ihailijat eivät pitäneet albumista, koska se poikkesi vanhasta tyylistä merkittävästi. Deliverancen jälkeen Jimmy Brown alkoi etsiä jäseniä darkwave-yhtyeeseensä Fearful Symmetry. Brownin lisäksi yhtyeessä soittaa vain Corin Jae Scott. Fearful Symmetry julkaisi albumit "This Sad Veil of Tears" (2002) ja "A Loss of Balance" (2005).


title: Deliverance (yhtye)

text: Deliverance palasi tauolta kokoonpanolla Jimmy P. Brown II, Mike Phillips, Corin Jae Scott, ja Tim Kronyak. Yhtye julkaisi albumin "As Above - So Below" 24. huhtikuuta 2007 Retroactive Records- levymerkillä. Retroactive uudelleenjulkaisi Deliverancen kaksi ensimmäistä albumia uusituilla kansikuvilla vuonna 2008.


title: Deliverance (yhtye)

text: Deliverance ilmoitti julkaisevansa vuonna 2010 uuden albumin nimeltä The Annals of Subterfuge. Ensimmäistä kertaa sitten vuoden 1989 Jimmy P. Brown II, Brian Khairullah ja Glenn E. Rodgers esiintyvät samassa kokoonpanossa Clevelandissa, Ohiossa.Muut julkaisut


title: Steadicam

text: Steadicam on Garrett Brownin kehittämä, tärinättömän video- ja filmikuvaamisen mahdollistava mekaaninen kuvanvakain, jota käytetään yleisesti liikkeessä sen sijaan, että käytettäisiin staattista jalustaa, tai tärisevää käsivarakuvausta. Steadicamilla voidaan korvata myös dolly-ajot, sillä se on ulottuvampi, ketterämpi käyttää, eikä sitä tarvitse erikseen "pystyttää". Se on ollut vuoden 2000 lokakuusta saakka yhdysvaltalaisen The Tiffen Companyn rekisteröity tavaramerkki. Monet yhtiöt valmistavat myös kopioita Steadicamista, tunnetuimpana Glidecam ja eemov.


title: Nurmijärven kirkonkylä

text: Nurmijärven kirkonkylä on Nurmijärven kunnan taajama, jossa on noin 8 000 asukasta. Kirkonkylä sijaitsee kahdeksan kilometriä Rajamäeltä, 13 kilometriä Röykästä ja 16 kilometrin päässä kunnan suurimmasta taajamasta Klaukkalasta.


title: Nurmijärven kirkonkylä

text: Nurmijärven kirkonkylällä on paljon palvelualan työpaikkoja. Kylän kunnallisia palveluita ovat muun muassa kunnanvirasto, kirjasto, tori ja pääterveysasema. Muita palveluita ovat elokuvateatteri, keilahalli ja linja-autoasema. Kunnan suurinta yritysaluetta, Ilvesvuorta, rakennetaan kirkonkylän lähelle moottoritien varteen. Kylällä on myös kaksi alakoulua (Maaniitun koulu ja Lukkarin koulu), yhdistetty yläkoulu ja lukio (Nurmijärven yhteiskoulu) sekä erityiskoulu.


title: Nurmijärven kirkonkylä

text: Aleksis Kiven tiellä on Nurmijärven kirkko (1793) ja hautausmaa, vanha pappila, Lukkarila sekä Nurmijärven ensimmäisen koulumestarin Malakias Costianderin talo Mäntylä. Costiander oli Aleksis Kiven opettajana. Kirkon lähellä oli myös aikoinaan Albin Koposen perustama Suomen ensimmäinen lääketehdas.


title: Audi Quattro

text: Audi Quattro oli saksalaisen Audin valmistama GT-luokan henkilöauto, jonka pohjalta rakennettiin myös tehtaan B-ryhmään luokiteltu ralliauto. Audi Quattro oli ensimmäisiä nelivetoisia henkilöautoja. Ennen Audia nelivetokonstruktioon oli päädytty henkilöautossa vain vuoden 1966 Jensen FF -urheiluautossa ja Subaru Leonessa vuonna 1972. Quattro on italiaa ja tarkoittaa numeroa neljä.


title: Audi Quattro

text: Audin Quattroa pidetään yleisesti eräänä merkittävimmistä ralliautoilun historiaa muuttaneista automalleista. Sääntömuutoksen tehtyä nelivedon käyttämisen mahdolliseksi Audi ryhtyi kehittämään nelivetoautoa rallikäyttöön. Monet asiantuntijat tosin epäilivät hankkeen järkevyyttä pitäen nelivetotekniikkaa liian painavana ja liian monimutkaisena, mutta Audi Quattron välitön menestys hiljensi pian epäilijät. Audin viisisylinterisestä 2,2-litraisesta turboahdetusta (2,1) moottorista pystyttiin tuottamaan kilpakäytössä parhaimmillaan jopa 700 hevosvoimaa. Voimansiirron, kuten vaihteiston ja kytkimen, luotettavan toiminnan vuoksi tehot pidettiin loppuvaiheessa kuitenkin noin 550 hv:n tienoilla. Ensimmäisessä Audi Quattrolla ajetussa rallin maailmanmestaruusosakilpailussa, Monte Carlo -rallissa 1981, Hannu Mikkola keskeytti yli 8 minuutin johtoasemasta teknisen vian vuoksi.


title: Audi Quattro

text: Audin mallimerkistössä auton mallinimi oli yksinkertaisesti vain "Quattro", mutta pian termiä alettiin käyttää mistä tahansa Audin nelivetoisesta automallista tai koko Audin nelivetotekniikasta yleisemminkin. Pelkästä Audin nelivetotekniikasta tai mallin vetotavasta puhuttaessa tosin "quattro" kirjoitetaan edelleen pienellä alkukirjaimella (esim. Audi 80 quattro). Monissa lähteissä alkuperäiseen Audi Quattroon viitataan nimellä Ur-quattro (Ur on lyhenne saksan sanasta Ursprünglich, alkuperäinen).


title: Audi Quattro

text: Audi esitteli alkuperäisen Quattron vuonna 1980 ja oli silloin ensimmäinen autovalmistaja, joka oli yhdistänyt nelivetotekniikan ja turboahdetun moottorin samaan autoon. Alkuperäinen voimanlähde oli 2,1 litran (2144 cm³) viisisylinterinen rivimoottori, jossa oli kaksi venttiiliä kutakin sylinteriä kohden. Moottorin tuottama teho oli 149 kW (n. 200 hv). Seuraavassa kehitysvaiheessa 1987 moottorin kokoa kasvatettiin 2226 cm³:een. Kolmannessa kehitysvaiheessa 1989 koneen iskutilavuus säilyi samana mutta sylinterinkanteen ilmaantui toinen nokka-akseli ja venttiilien määrä kasvoi 10:stä 20:een. Tämä RR-koodilla tunnettu moottori tuotti siviiliversiossaan pienillä ahtopaineilla 164 kW eli noin 220 hv. Audi Quattron kokonaistuotantomäärä vuosien 1980 ja 1991 välillä oli vain 11 452 yksilöä, joista osa päätyi ralliautoiksi.


title: Audi Quattro

text: Ensimmäiset Audi Quattrot laivattiin Pohjois-Amerikkaan 1983. Nämä olivat ulkokuoreltaan ensimmäisen sarjan Quattrojen kaltaisia, toisin kuin Euroopassa myytävät pienen faceliftin läpikäyneet sisarensa. Kaikkiaan USA:n ja Kanadan markkinoille myytiin vain 664 autoa mallivuosina 1983–1986. Muun muassa paikallisten päästömääräysten vuoksi turbon ahtopainetta oli laskettu ja moottorinohjaus varustettu poikkeavalla ohjelmalla. Näistä johtuen käytettävissä ollut moottoriteho oli vain 127 kW.


title: Audi Quattro

text: Alkuperäisen ns. pitkän Quattron jäätyä teknisesti alakynteen Audi rakensi B-ryhmän luokitteluun tarvittavan määrän akseliväliltään huomattavasti lyhennettyjä malleja. Alkuperäiseen Quattroon verraten auton akseliväli oli lyhentynyt 32 cm. Lyhentäminen oli toteutettu poistamalla autosta vastaava pala heti etuovien takaa. Muita korissa havaittavia muutoksia olivat kevlarista valmistetut lokasuojat, jotka kätkivät sisäänsä 8 tuumaa leveät vanteet, kun alkuperäisen Quattron vannekoko oli 7 tuumaa.


title: Audi Quattro

text: Audi Quattrolla rallikilpailuihin osallistuneiden kuljettajien (mm. Hannu Mikkola, Stig Blomqvist, Michèle Mouton) yhteisestä toivomuksesta Sport Quattron tuulilasi oli pystympi kuin alkuperäisessä Quattrossa, millä pyrittiin vähentämään loivan tuulilasin aiheuttamia heijastuksia. Sport Quattro oli myös alustaltaan tehty suoraan kilpailukäyttöä silmällä pitäen, kun vanha pitkä Quattro oli koottu lähinnä vakiomallien alustaosista. Moottorin iskutilavuus oli pienentynyt 2133 cm³:een, mutta 5-sylinterisestä 20-venttiilisestä moottorista oli puristettu ulos peräti 257 kW:n tehot. Myöhemmissä kehitysversioissa moottoriteho nousi tästä vielä yli 100 kW:lla.


title: Raha ja onni

text: Raha ja onni on Kari Narsin kirjoittama kirja onnellisuudesta. Kirjaansa varten Nars perehtyi uusimpiin filosofian, psykologian, sosiologian ja taloustieteen piirissä tehtyihin tutkimuksiin. Teoksen on ruotsinkielisestä käsikirjoituksesta "Pengar och lycka" suomentanut Juha Peura.


title: Raha ja onni

text: Merkittävä osa ihmisten elämästä kuluu työnteossa. Tyhjänpäiväinen työ voi aiheuttaa onnettomuutta ja depressiota. Yritykset tehostavat jatkuvasti toimintaansa kustannuksien leikkauksilla ja henkilökunnan vähentämisellä: epävarmuus työpaikasta aiheuttaa onnellisuusasteen heikkenemistä. Ihmisten tyytyväisyys tuloihinsa riippuu toisiin tehdyistä vertailuista: tuloerot vähentävät onnellisuutta.


title: Raha ja onni

text: Suomalaiset käyttävät eniten aikaa vapaa-ajastaan television katseluun. Kauniit ja rikkaat ihmiset saavat tavallisen kansalaisen elämän näyttämään harmaalta ja vaatimattomalta. Mainonnan tavoite on usein herättää tyytymättömyyttä: mainoksiin on sisäänrakennettu viesti, jonka mukaan jos sinulla ei ole jotain tuotetta olet epäonnistunut.


title: Raha ja onni

text: Tavaroiden ja palveluiden merkitys yleensä yliarvioidaan, ja omistamisen viehätys katoaa nopeasti. Koska aikaa on niukasti, ei ole aikaa käyttää hankkittuja tavaroita, jolloin niistä ei ole mitään hyötyä. Suomalainen kulttuuri yllyttää ihannoimaan kuluttamista ja etenemään kovaa vauhtia: shoppailemaan.


title: Takashima

text: Takashima () on Japanin kaupunki Honshūn saarella Kansain alueella Shigan prefektuurissa. Se sijaitsee prefektuurin luoteisosassa Biwajärven rannalla Ōtsun pohjoispuolella. Takashimassa on 49 975 asukasta (vuonna 2017) ja sen pinta-ala on 693,05 neliökilometriä.


title: Takashima

text: Takashima on laaja kaupunki, joka syntyi, kun Takashiman, Adogawan, Imazun, Kutsukin, Makinon ja Shin-Asahin kunnat yhdistyivät vuonna 2005 uudeksi Takashiman kaupungiksi. Suuri osa kaupunkia on maaseutumaista, ja maasto vaihtelee lännen vuoristosta laskeutuen itään päin Biwajärven ranta-alangoille. Korkeimmat huiput kohoavat lähes tuhannen metrin korkeuteen.


title: Takashima

text: Biwajärven pohjoisosan rannat ovat säilyneet hyvin uimakelpoisina. Niinpä Takashiman hiekkarannat houkuttelevat kesäisin lomailijoita.


title: Takashima

text: Talvella alueen vuorilla sataa paljon lunta. Kaupungissa on useita laskettelukeskuksia.


title: Takashima

text: JR Nishi-Nihon -yhtiön Kosei-linja kulkee Kiotosta Takashiman kautta Ōmi-Shiotsuun, josta on yhteys edelleen Japaninmeren rannikkokaupunkeihin. Kaupungin alueen asemat ovat Ōmi-Takashima, Adogawa, Shin-Asahi, Ōmi-Imazu, Ōmi-Nakashō ja Makino.


title: Takashima

text: Biwa-järven rannikolla Ōtsusta Fukuin prefektuurin Tsurugaan kulkee valtatie 161, jonka yhteyteen kuuluvat myös Takashima-ohitustie ja Kohoku-ohitustie. Poikittainen yhteys on tie 303, joka johtaa Japaninmeren rannikolta Obamasta Gifuun.


title: SVR

text: SVR voi tarkoittaa ainakin seuraavia asioita:


title: Vuorikuisma

text: Vuorikuisma ("Hypericum montanum") on Euroopassa ja Pohjois-Afrikassa tavattava kuismakasvi. Suomessa laji on äärimmäisen harvinainen ja rauhoitettu kasvi.


title: Vuorikuisma

text: Vuorikuisma on yksittäisvartinen ja kasvaa 30–80 cm korkeaksi. Varsi on lähes tai täysin haaraton, liereä ja kalju. Varsilehdet ovat ruodittomia, 3–6 cm pitkiä, puikeita ja herttatyvisiä. Lehdet ovat laidoilta ja alta harvaan karheakarvaisia. Lehtien laidat ovat pikitäpläisiä, ylemmät lehdet kuultotäpläisiä. Kukinto on hyvin lyhythaarainen ja harvakukkainen. Täysin keltaisten kukkien verholehdet ovat suikeita ja niiden laidat selvästi ripsihampaisia, terälehdet juovattomia, nystyttömiä ja täplättömiä. Vuorikuisma kukkii heinä-elokuussa.


title: Vuorikuisma

text: Mäkikuismasta ("Hypericum perforatum") ja särmäkuismasta ("Hypericum maculatum") vuorikuisman erottaa varren avulla: vuorikuisman varsi on särmätön. Karvakuismasta ("Hypericum hirsutum") vuorikuisman erottaa kaljun varren, herttatyvisten lehtien ja ripsihampaisten verholehtien avulla.


title: Vuorikuisma

text: Lauhkeilla alueilla viihtyvää vuorikuismaa tavataan suurimmassa osassa Eurooppaa sekä Pohjois-Afrikassa. Levinneisyysalue ulottuu Espanjasta Länsi-Venäjälle ja Kaukasukselle, pohjoisessa Länsi-Norjaan ja Keski-Ruotsiin. Suomessa vuorikuisma kasvaa ainoastaan pienellä alueella Lohjalla, josta laji löydettiin ensi kerran vuonna 1888. Lohjalla vuorikuisman kasvupaikkoja on seitsemän, joilla kasvaa yhteensä noin kolmesataa yksilöä.


title: Vuorikuisma

text: Vuorikuisma on selkeä kalkinsuosija. Suomessa kasvupaikat ovat lievästi happamilla, kalkkipitoisilla ja korkeilla etelärinteillä. Suomessa lajin suurin uhka on kesämökkirakentaminen, sillä huomattava osa esiintymistä sijaitsee mökkitonteilla ja tienvarsissa. Uhkatekijä on myös kasvupaikkojen liika metsittyminen.


title: Gay

text: Gay voi tarkoittaa seuraavia:


title: LAFTA

text: LAFTA (, esp, Asociación Latinoamericana de Libre Comercio, suom. Latinalaisen Amerikan vapaakauppajärjestö) oli Montevideon sopimuksella vuonna 1960 solmittu vapaakauppa-alue, johon kuuluivat Argentiina, Brasilia, Chile, Meksiko, Paraguay, Peru ja Uruguay. Allekirjoittajien tavoitteena oli yhteismarkkina-alueen luominen Latinalaiseen Amerikkaan.


title: LAFTA

text: Vuonna 1970 LAFTA laajeni käsittämään myös Bolivian, Kolumbian, Ecuadorin ja Venezuelan. Vuonna 1980 LAFTAsta tuli Latin American Integration Association (LAIA), (esp. Asociación Latinoamericana de Integración, ALADI). Kuuba liittyi järjestön jäseneksi 1999.


title: LAFTA

text: Vapaakauppa-alueen toteuttamiseksi "Latinalaisen Amerikan Vapaakauppajärjestö", nykyisin siis "Latinalaisen Amerikan Yhteistyöjärjestö", perusti useita eri instituutioita, joiden kautta se harjoitti toimintaansa. Tällaisia instituutioita olivat ulkoministerikokous, jäsenmaiden yhteinen yleiskokous sekä toimeenpanevan neuvoston kokous. Järjestö suunnitteli toimintansa tehostamiseksi uusien instituutioiden perustamista.


title: LAFTA

text: LAFTA-sopimuksessa oli myös merkittäviä rajoituksia. Sopimus käsitti ainoastaan tuotteet ja tavarat, ei palveluita. Se ei myöskään sisältänyt talouspolitiikan yhtenäistämistä. Järjestön toiminta politiikan ja talouden alalla oli EU:hun verrattuna rajoittunutta.


title: Mortadella

text: Mortadella on italialainen sylinterin muotoinen kypsennetty leikkelemakkara. Sen vaaleanpunainen massa on koostumukseltaan kiinteää ja hyvin hienojakoista. Se on valkoisten silavapalojen ja usein myös vihreiden pistaasien täplittämää. Mausteina mortadellassa käytetään esimerkiksi myrttiä, mustapippuria, laakerinlehtiä, muskottia ja korianteria. Se valmistetaan joko kokonaan sianlihasta ("puro suino") tai sian- ja naudanlihasta. Maultaan mortadella on mieto.


title: Mortadella

text: Mortadella on lähtöisin Bolognasta, Emilia-Romagnan alueelta. Ainoastaan Mortadella Bolognalla on EU:n suojattu alkuperänimitys (SAN). Valkosipulilla ja kanelilla maustettu Mortadella di Prato tulee Toscanasta. Laziossa valmistettava Mortadella di Amatrice poikkeaa muista siten, että se on kevyesti savustettu. Mortadella di fegato (maksamortadella) on tyypillinen Lombardian alueen tuote. Se on maultaan voimakkaampaa ja väriltään selvästi tummempaa. Myös monissa maissa, joissa on paljon italialaisperäistä väestöä, valmistetaan mortadellaa.


title: Mortadella

text: Mortadellan nimen arvellaan tulevan roomalaisesta makkarasta "farcimen mirtatum" (myrtillä maustettu makkara) tai suuresta huhmaresta ("mortaio"), jossa liha perinteisesti jauhettiin.


title: Mortadella

text: Kokonainen mortadella voi painaa jopa 100 kg. Luonnonsuoleen valmistettu mortadella on kuitenkin suurimmillaan 18 kg:n painoinen. Suurikokoinen mortadella voi olla jopa 30 cm halkaisijaltaan. Siinä on rasvaa 33 % ja proteiineja 12 %.


title: Mortadella

text: Siivutettu mortadella ei säily hyvänä pitkään. Siksi se pitäisi käyttää mahdollisimman pian siivuttamisen jälkeen.


title: Mortadella

text: Mortadella tarjoillaan usein "antipastona" hyvin ohuina siivuina tai kuutioina, sellaisenaan tai leivän kanssa. Sitä voi käyttää myös ruoanlaitossa, esimerkiksi pastakastikkeen osana tai tortellinien täytteenä.


title: Mortadella

text: Liha jauhetaan koneellisesti hyvin hienoksi ja sekoitetaan tasaiseksi massaksi vedestä ja rasvasta tehdyn emulsion kanssa. Massaan lisätään silavapaloja (sian poski- ja kaularasvaa), suolaa, mausteita ja reseptin mukaisia muita raaka-aineita, esimerkiksi pistaaseja. Makkaramassa pakataan luonnonsuoleen tai keinotekoiseen kuoreen. Makkaraa kypsennetään uunissa 80-100 °C:n lämmössä, kunnes sen sisuksen lämpötila on vähintään 70 °C. Sen jälkeen se jäähdytetään kylmän ilman ja veden avulla nopeasti 4 °C:n lämpöiseksi.


title: Lumimetsä

text: Lumimetsä on kylä Raahen kaupungissa, entisen Vihannin kunnan alueella. Maatalousvaltainen kylä sijaitsee noin 60 kilometriä Raahen keskustasta ja noin 25 kilometriä Vihannin taajamasta.


title: Lumimetsä

text: Lumimetsässä toimi vielä 1990-luvun alkupuolella kauppa ja posti. Lumimetsän ala-aste lakkautettiin vuonna 2005. Koulu ehti toimia vuodesta 1902. Sodan jälkeen Lumimetsässä toimi (jälleen) myös mylly.


title: Erich von Falkenhayn

text: Erich von Falkenhayn (11. syyskuuta 1861 – 8. huhtikuuta 1922) oli kenraali ja Saksan kenttäarmeijan päällikkö ensimmäisessä maailmansodassa. Hän johti muun muassa Verdunin taistelua.


title: Erich von Falkenhayn

text: Falkenhayn teki pitkän uran sotilaana. Hän palveli muun muassa Kiinassa Boksarikapinan aikana. Vuonna 1913 hän nousi Preussin sotaministeriksi, minkä takia hän oli merkittävä tekijä ensimmäisen maailmansodan synnyssä.


title: Erich von Falkenhayn

text: Falkenhayn korvasi Helmuth Johannes Ludwig von Moltken Marnejoen taistelun jälkeen esikuntapäällikkönä. Schlieffen-suunnitelman epäonnistuttua Falkenhayn yritti kukistaa ranskalaiset ja brittiläiset niin kutsutulla "kilvalla merelle". Britit pysäyttivät saksalaiset vasta Ypresin taistelussa.


title: Erich von Falkenhayn

text: Falkenhayn piti hyökkäävämmästä taktiikasta läntisellä rintamalla ja teki vain pieniä kampanjoita Venäjää vastaan toivoen, että Venäjä suostuisi erilliseen aselepoon. Tämä johti konfliktiin Paul von Hindenburgin ja Erich Ludendorffin kanssa. Lopulta Falkenhayn sai aikaan massiivisen näännytystaistelun Verdunissa, jossa kuoli satojatuhansia sotilaita. Falkenhayn uskoi "vuodattavansa ranskalaisten veren kuiviin" ja miestappioiden määrä saisi Euroopan johtajat päättämään sodan tai menetykset olisivat suuremmat Ranskalle kuin Saksalle. Suunnitelman epäonnistuttua Hindenburg korvasi Falkenhayn esikuntapäällikkönä.


title: Erich von Falkenhayn

text: Sodan loppuvaiheissa Falkenhayn palveli Saksan armeijaa vielä Transilvaniassa, Palestiinassa ja Valko-Venäjällä. Vuonna 1919 hän jäi eläkkeelle armeijasta ja vetäytyi tilalleen, jossa kirjoitti useita kirjoja sodasta ja strategiasta sekä omaelämäkerran.


title: Joseph Barbera

text: Joseph Roland "Joe" Barbera (24. maaliskuuta 1911 – 18. joulukuuta 2006) oli yhdysvaltalainen animaatiofilmien tekijä, sarjakuvataiteilija, tuottaja ja William Hannan yhteistyökumppani. Hanna-Barberan studio tuotti monia tunnettuja sarjakuvia ja animaatioita, joista tunnetuimmat olivat "Tom ja Jerry", "Kiviset ja Soraset", "Jetsonit" ja "Scooby-Doo".


title: Joseph Barbera

text: New Yorkissa kasvanut Barbera toimi uransa alkuaikoina pankkialalla. Sen jälkeen suuren laman aikana hän teki sarjakuvia "The NY Hits" -lehteen ja 1932 siirtyi Van Beuren Studios -yhtiöön animaattoriksi ja käsikirjoittajaksi. Van Beuren Studion lopetettua 1936 Barbera tapasi seuraavassa työpaikassaan MGM:llä 1930-luvun lopulla tulevan yhteistyökumppaninsa William Hannan. Kumppanukset perustivat vuonna 1957 Hanna–Barbera-animaatiostudion, joka nykyisin tunnetaan nimellä Cartoon Network Studios. Hanna–Barbera-animaatiostudion filmit ja hahmot ovat voittaneet vuosien varrella kahdeksan Emmy-palkintoa.


title: Joseph Barbera

text: Barbera kuoli kodissaan Los Angelesissa luonnollisella tavalla 95-vuotiaana 18. joulukuuta 2006. Hänen yhteistyökumppaninsa William Hanna kuoli 2001.


title: Aadolf Halme

text: Aadolf Aleksander Halme, kutsumanimeltään Aatu, on kuvitteellinen hahmo Väinö Linnan romaanisarjassa "Täällä Pohjantähden alla". Hän työskentelee räätälinä.


title: Aadolf Halme

text: Halme oli alun perin orpo huutolaispoika, josta kuitenkin sijoitustalon emäntä piti huolta. Nuori Aatu oli kätevin passaripoika aikoihin ja oppi kutomaan sukkaakin, vähät naureskelusta välittäen. Emäntä keksikin toimittaa pojan räätälin oppiin, jossa menestys odotti; aikaa tosin kului vuosia ja kiertomatka mestarilta toiselle oli joskus rankka. Halme kohosi tavallista tietä oppipojasta kisälliksi ja lopulta mestariksi. Lisäksi hän keräsi kaiken mahdollisen tiedon kirjoista ja ilmaisista yleissivistävistä luennoista. Vähään tyytyvänä hän säästi niukat tulonsa tarkkaan – jopa niin tarkkaan, että hänen kuolemansa jälkeen tarpeettomina myytyjen räätälintyökalujen joukossa oli kaksi ompelukonetta.


title: Aadolf Halme

text: Räätälimestarina ja säästöineen hän palasi kotikylään mennäkseen naimisiin kylän pitojenlaittajan Emman kanssa, joka rakasti häntä ja kunnioitti miehensä oppineisuutta. Halmeet rakensivat talon Kylä-Pentiltä ostetulle tontille, mutta jäivät lapsettomiksi. Halme ottikin sittemmin Leppäsen Valentin kasvattipojakseen. Räätäliä Valentista ei tullut, mutta hänen luonteeseensa vaikutti voimakkaasti Halmeen ajatusmaailma ja käytös.


title: Aadolf Halme

text: Halme on ruumiiltaan heikompi kuin monet muut Pentinkulman asukkaat eikä muutenkaan sovellu tekemään raskasta työtä. Niinpä Otto Kivivuori, joka johtaa Koskelan uuden pärekaton naulaustalkoita, komentaakin Halmeen tekemään pärekimppuja köyteen ”kun on oppinut solmujakin tekemään”.


title: Aadolf Halme

text: Pentinkulmalla Halmetta pidetään herrasmiehenä. Moni porvarillista ajattelutapaa edustava henkilö suhtautuu häneen aluksi mielenkiinnolla, mutta perehdyttyään sosialismiin hänestä tulee monen porvarin vihamies.


title: Aadolf Halme

text: Halme ajaa sivistyneenä ihmisenä valistusta myös Pentinkulmalle ja osallistuu kansakoulun perustamiseen. Koulun rakennustöissä hän tutustuu sosialisti Hellbergiin, joka saa Halmeenkin lukemaan sosialistisia kirjoituksia. Halmeen sosialismi kehittyy kuitenkin varsin idealistiseksi (eritoten hänen tutustuttuaan teosofiaan), kun taas Hellberg on käytännönläheisempi. Myöhemmin Halme on mukana vapaapalokunnan perustamisessa, ja palokunnantalo perustetaan paronin vuokraamalle maalle. Pentinkulman työväenyhdistys kokoontuu ensin palokunnantalossa, kunnes paronin närkästys pakottaa yhdistyksen rakentamaan työväentalon.


title: Aadolf Halme

text: Halme on mukana perustamassa Pentinkulmalle työväenliikettä. Hän teki työväenyhdistykselle lipunkin, johon Otto Kivivuori puolestaan veisti varren.


title: Aadolf Halme

text: Vuoden 1907 eduskuntavaalien alla Halme isännöi agitaattori Eetu Salinin puhetilaisuutta Pentinkulmalla.


title: Aadolf Halme

text: Romaanisarjan toisen osan alussa kerrotaan Halmeen vanhentuneen silminnähden ja hänen terveytensä alkaneen horjua. Hän on ryhtynyt noudattamaan kyläläisten mielestä outoa ruokavaliota: hän on lakannut syömästä lihaa ja keittelee kaikenlaisia itse keksimiään katajanmarja- ja havunneulasjuomia, joilla hän sanoo olevan hyviä vaikutuksia ihmisen henkisiin ja fyysisiin toimintoihin. Halmeen selän takana puhutaankin, että "täällä on kohta männytkin ilman neulasia kun se kaikki riipii".


title: Aadolf Halme

text: Ensimmäisen maailmansodan sytyttyä Halme joutuu neljäksi kuukaudeksi vankeuteen hänen työväenyhdistyksen juhlassa pitämänsä puheen vuoksi. Sensuuri on kiristynyt, ja nimismies on usein lähettänyt poliisin valvomaan julkisia tilaisuuksia. Puheessaan Halme on hyökännyt sotaa ja militarismia vastaan, minkä katsotaan merkinneen arvostelua esivaltaa kohtaan. Nuorempana Halme oli jopa toivonut itselleen vankeustuomiota majesteettirikoksesta, mutta vanhana ja huonovointisena hän ei olisi sitä enää halunnut. Tästä huolimatta hän ottaa tuomionsa vastaan luonteensa mukaan rauhallisesti ja arvokkaasti.


title: Aadolf Halme

text: Sosialismin ajatukset leviävät kyläläisten keskuudessa synnyttäen lakkoilua ja väkivaltaisuuksia. Halme vetäytyy sivuun yhdistyksen toiminnasta sen muuttuessa rauhanomaisesta aseelliseksi. Halme kuitenkin palaa yhdistyksen toimintaan sodan aikana velvollisuudentunnosta. Vaikka Halme kannattaa väkivallattomuutta ja vastustaa punaisia ääriaineksia sisällissodan aikana, tuomitsevat valkoiset hänet kuolemaan sodan jälkeen. Pääsyyte on paronin murha, vaikka Halmeella ei ole mitään tekemistä asian kanssa – päinvastoin: selvitellessään tapahtunutta hän vilustuu hengenvaarallisesti ja on oikeudessa kuolemaisillaan keuhkokuumeeseen. Pahin todistaja häntä vastaan on Töyryn emäntä, joka syyttää häntä ”pääkiihottajaks joka kaikki murhat villitsi vaikka kuolemansairas olikin” – emännän sokaisee katkeruus miehensä Kalle Töyryn murhasta, joka oli Uuno Laurilan yksityiskosto.


title: Aadolf Halme

text: Kirjan toisessa osassa Halme teloitetaan ampumalla ja hänet haudataan joukkohautaan.


title: Aadolf Halme

text: Halmeen kuoleman jälkeen hänen leskensä Emma elättää itsensä kyläläisille tekemillään käsitöillä. Häntä ei enää kutsuta taloihin pitojen laittajaksi. Käydessään viimeisen kerran Pentinkulmalla 1920-luvun alkupuolella Hellberg majailee Emman luona. Kun ikääntyneen Emman toimeentulo on 1930-luvun alun pulavuosina vaikeutunut ja hän on alkanut sairastella, Janne Kivivuori järjestää hänelle paikan kunnalliskodissa ja pitää huutokaupan, jossa Halmeelta jäänyt omaisuus myydään. Myytävänä on esimerkiksi suuri kirjasto, jossa on muiden muassa Karl Marxin "Pääoma", Eino Leinon "Helkavirsiä" sekä Leo Tolstoin ja Yrjö Sakari Yrjö-Koskisen teoksia. Halmeen talon ostavat Vihtori Kivioja ja hänen poikansa Lauri. Kirjaston itselleen 400 markalla huutanut Vihtori rehvastelee "lukevansa vanhana aikansa kuluksi".


title: Aadolf Halme

text: Kun Emma kuolee vähän ennen talvisotaa, kunnallisjärjestö päättää että Emma saisi ne hautajaisjuhlallisuudet, jotka alun perin oli tarkoitettu itse Halmeen osaksi. Näin tehdäänkin, ja muun muassa Akseli Koskela ottaa viimeisen kerran elämässään osaa poliittiseen toimintaan kantaessaan yhtenä kuudesta miehestä Emman arkkua. Puoliksi tahallaan Janne Kivivuori järjestää Emman hautajaiset samalle sunnuntaille, jolloin myös pitäjän mahtimiehiin kuulunut vanha isäntä Artturi Yllö haudataan. Emma siunataan ennen jumalanpalvelusta ja Yllö sen jälkeen.


title: Aadolf Halme

text:
Talvisodan jälkeen, kun joukkohauta siunataan, laskee Janne Kivivuori työväenyhdistyksen seppeleen lisäksi myös henkilökohtaisen seppeleen Halmeelle, joka oli ollut orpopoika ja jolla ei ole omaisia sen enempää pitäjässä kuin muuallakaan.
Halmetta esittää Edvin Laineen ohjaamassa "Täällä Pohjantähden alla" -elokuvassa Kalevi Kahra. Timo Koivusalon ohjaamassa "Täällä Pohjantähden alla" -elokuvassa Halmetta esittää Heikki Nousiainen.


title: Poplar River

text: Poplar River voi viitata seuraaviin maantieteellisiin kohteisiin:


title: Poplar River First Nation

text: Poplar River First Nation on intiaanireservaatti Winnipegjärven pohjoisaltaan itärannalla samannimisen joen laskukohdassa Manitoban provinssissa Kanadassa. Kylän asukasluku vuonna 2006 oli 978, ja kyläalueen pinta-ala on 1,8304 neliökilometriä. Kylä sijaitsee noin 400 kilometrin päässä Winnipegistä pohjoiseen.


title: Poplar River First Nation

text: Kylään ei ole kiinteää tieyhteyttä. Talvikuukausina kylään johtaa talvitie Berens Riverin kylästä. Huolto hoidetaan lentokonein ja kesäkuukausina myös vesitse.


title: Alfred Döblin

text: Alfred Döblin (10. elokuuta 1878 Szczecin, Puola – 26. kesäkuuta 1957 Emmendingen) oli saksalainen kirjailija.


title: Alfred Döblin

text: Döblin syntyi juutalaisperheeseen Preussin alaisessa Pommerin maakunnassa. Perheen kauppiasisä suuntasi Pohjois-Amerikkaan ja Döblin itse muutti Berliiniin vuonna 1888. Hän otti alakseen lääketieteen, mutta liikkui myös kirjallisissa, filosofisissa sekä poliittisissa piireissä. Viimeisteltyään opintonsa Döblin piti neurologin vastaanottoa Freiburgissa, Regensburgissa ja viimein Berliinissä.


title: Alfred Döblin

text: Berliinissä Döblin oli aitiopaikalla todistamassa ensimmäistä maailmansotaa seurannutta kuohuntaa, ja käsitteli aikakautta myöhemmin poliittisessa ja historiallisessa valossa neliosaisessa romaanissaan "November 1918" (1938–1950).


title: Alfred Döblin

text: Elämä Berliinin työläiskortteleissa inspiroi Döbliniä kirjoittamaan tunnetuimman romaaninsa, "Berlin Alexanderplatz" (1929).


title: Alfred Döblin

text: Döblin, joka oli juutalainen ja poliittisesti vasempaan kallellaan, muutti natsien otettua vallan Pariisiin ja myöhemmin Yhdysvaltoihin. Döblin kääntyi vuonna 1941 katoliseksi. Toisen maailmansodan päätyttyä hän palasi Eurooppaan ja toimi Saksassa ranskalaisen miehityshallinnon palveluksessa. Döblin myös kirjoitti useisiin lehtiin, myös niin länsi- kuin itäsaksalaisiinkin.


title: Poplar River (Manitoba)

text: Poplar River on Winnipegjärven pohjoisaltaaseen laskeva joki Manitoban provinssin pohjoisosassa Kanadassa. Joen alkulähteet sijaitsevat lähellä Manitoban ja Ontarion provinssien rajaa. Joki on suojelukohde ja sitä on ehdotettu Unescon maailmanperintökohteiden joukkoon.


title: Poplar River (Manitoba)

text: Joki virtaa halki koskemattoman boreaalimetsän, ja sen uoma muodostaa useita järviä ja lampia. Jokeen laskee useita pienempiä jokia ja puroja. Joki sijaitsee lähes kokonaisuudessaan Poplar River First Nation -intiaanireservaatin mailla, ja laskee Winnipegjärveen Poplar Riverin kylän luona.


title: Poplar River (Manitoba)

text: Joen valuma-alue ja suojelualue muodostaa koskemattoman ja laajan erämaa-alueen. Suojelun tavoitteena on säilyttää alue luonnontilaisena. Joki on yksi harvoja kirkas- ja puhdasvetisiä jokia eteläisessä Kanadassa, eikä sen rannoilla ole juurikaan asutusta tai rakennuksia.


title: Wilfrid Sellars

text: Wilfrid Stalker Sellars (20. toukokuuta 1912 – 2. heinäkuuta 1989) oli yhdysvaltalainen filosofi. Hänen isänsä oli tunnettu kanadalais-yhdysvaltalainen filosofi Roy Wood Sellars. Sellars lukeutui analyyttisiin filosofeihin ja hänen kiinnostuksen kohteitaan olivat ennen kaikkea mielenfilosofia, tietoteoria, pragmatismi ja filosofian historia.


title: Wilfrid Sellars

text: Sellars tunnetaan parhaiten niin sanotun “annetun myytin” kritiikistään, joka voidaan ymmärtää myös tietoteoreettisen foundationalismin kritiikkinä. Sellars esitti kyseisen kritiikin kuuluisimmassa artikkelissaan “Empirismi ja mielenfilosofia” (1956/1997). Lisäksi hänet tunnetaan inferentialistisen semantiikan kehittäjänä; erottelustaan ilmenevän maailmankuvan () ja tieteellisen maailmankuvan () välillä; ajatuksestaan, että psykologiset käsitteet vertautuvat teoreettisiin käsitteisiin; sekä tieteellisen realismin puolestapuhujana.


title: Laupias samarialainen (järjestö)

text: Laupias Samarialainen on suomalainen kristillinen vapaaehtoisjärjestö. Yhdistyksen toiminnanjohtaja on toiminut Matti Karppinen. Nimensä yhdistys on saanut Raamatun kertomuksesta laupiaasta samarialaisesta, joka ainoana pysähtyi auttamaan henkihieveriin pahoinpideltyä matkamiestä.


title: Laupias samarialainen (järjestö)

text: Järjestön toimitilat ja yömaja olivat vuosina 2003–2007 Niinivaaralla lähellä Joensuun rautatieasemaa. Laupiaan samarialaisen majatalossa oli tilaa 15 hengelle. Yömaja oli päihteetön.


title: Laupias samarialainen (järjestö)

text: Tammikuussa 2007 yhdistys ilmoitti, ettei se tilanpuutteen takia voi jatkaa yömajatoimintaansa eikä yhdistys jatkanut enää yömajatoimintaa.


title: Laupias samarialainen (järjestö)

text: Vuonna 2006 majatalon kautta jaettiin 250 000 kiloa ruokaa. Säännöllistä ruokakassiapua sai 450 kotitaloutta. Kaikki ruoka saatiin lahjoituksina kaupoista ja leipomoista. Ruokakasseja jaettiin kolme kertaa viikossa. Yhdistys jakoi ruokaa viikoittain myös Rantakylässä Soropissa ja Utrassa puukoululla. Avun saajien joukossa oli eniten yksinäisiä miehiä, opiskelijoita ja lapsiperheitä.


title: Laupias samarialainen (järjestö)

text: Ruokajakelu on siirtynyt eri seurakuntiin.


title: Kuuban historia

text: Kuuban historia voidaan jakaa neljään vaiheeseen: alkuperäiskansojen aika ennen Kolumbusta, siirtomaakausi vuoteen 1902, itsenäisyyden ajan alku 1902–1958, ja Fidel Castron valta vuodesta 1959. Ennen itsenäistymistään Kuuba oli ensin Espanjan siirtomaa ja sitten Yhdysvaltain miehittämä, minkä jälkeen maa oli edelleenkin hallinnollisesti ja taloudellisesti riippuvainen yhdysvaltalaisten pääomasta.


title: Kuuban historia

text: Kristoffer Kolumbus saapui Kuuban saarelle ensimmäisenä eurooppalaisena 1492. Sitä ennen saarta asuttivat arawakki ja taino-intiaanit, jotka espanjalaisten konkistadorien oli helppo kukistaa 1510-luvulla. Sebastián de Ocampo purjehti saaren ensimmäisenä ympäri 1508. Kolme vuotta myöhemmin Diego Velázquez de Cuéllar käynnisti sen valloituksen. Hän onnistui rauhoittamaan saaren kokonaan kolmessa vuodessa ja perusti muun muassa 1514–1515 Santiago de Cuban ja Havannan. Kuubassa oli enemmän kultaa ja parempaa maata jaettavaksi siirtolaisille sekä enemmän intiaanityövoimaa kuin Hispaniolassa, joten Kuubasta kehittyi nopeasti Karibian alueen merkittävin siirtokunta ja Havannasta tärkein kauppapaikka.


title: Kuuban historia

text: Kun sairaudet ja itsemurhat hävittivät intiaanipopulaation, eurooppalaiset tuottivat Afrikasta lisää orjia työskentelemään sokeriruokoviljelmille. Tupakka- ja sokeriteollisuus nostivat Kuuban 1800-luvulla yhdeksi maailman arvokkaimmista siirtomaista, josta espanjalaiset eivät halunneet luopua, ja jonka britit, ranskalaiset ja amerikkalaiset yrittivät saada itselleen. Englantilaiset onnistuivat valloittamaan Kuuban 11 kuukaudeksi itselleen, mutta Pariisin rauha vuonna 1763 sisälsi vaihtokaupan, jossa Espanja sai Kuuban takaisin luovuttaessaan Britannialle Floridan. Näin Espanjan hallinto Kuubassa jatkui.


title: Kuuban historia

text: Siirtomaavaltojen valtapyrkimysten keskellä kasvoi kuubalaisten halu itsenäistyä, vaikkakin itsenäisyyshalut alkoivat Kuubassa muuta Amerikkaa myöhemmin, vasta 1800-luvun puolivälissä. Espanja oli lisäksi valmistautunut pitämään kiinni Kuubasta kaikin keinoin, sillä saaren talous menestyi ja Espanja sai sieltä tuloja. Kuuban talous perustui sokeriin, jonka markkinatilanne oli maalle suosiollinen, sillä entinen suurtuottaja Haiti oli poissa kilpailusta ja muualla Karibialla tuotantokustannukset nousivat orjuuden lakkauttamisen jälkeen. Kuuban sokeria vietiin erityisesti Yhdysvaltoihin, jonka markkinat kasvoivat 1800-luvulla.


title: Kuuban historia

text: Kuubassa syntyneet espanjalaiset, kreolit, alkoivat olla tyytymättömiä raskaaseen verotukseen ja hallintoon, sillä maata hallitsivat Espanjasta lähetetyt virkamiehet. Vuosien 1810–1825 välillä Meksiko ja Etelä-Amerikan maat olivat itsenäistyneet, mutta Puerto Rico ja Kuuba olivat edelleen Espanjan hallinnassa. Yhdysvallat tuki itsenäistyneenäkin Espanjan valtaa, sillä Kuuban ero emämaasta olisi saattanut aiheuttaa orjakapinan tai haitata sokerikauppaa. Amerikkalaiset yrittivät kaksi kertaa ostaa Kuuban Espanjalta vuosina 1848 ja 1854. Monet kreoleista pitivät liittymistä Yhdysvaltoihin realistisena vaihtoehtona. Itsenäistymisen esitaistelijana pidetään Narciso Lópezia, joka todennäköisesti yritti liittää Kuuban Yhdysvaltoihin. Simón Bolívarin joukoissa aiemmin taistellut López yritti 1850 maihinnousua Kuubaan 600 miehen joukolla. Seuraavana vuonna hän yritti uudestaan, mutta hänet otettiin kiinni ja teloitettiin.


title: Kuuban historia

text: Itsenäistymishalut voimistuivat sodaksi, jota käytiin kymmenen vuotta (1868–78). Se päättyi Espanjan voittoon, mutta kohotti kansallistunnetta ja lakkautti orjuuden. Seuraavan aseellisen kapinan voimahahmoja oli lehtimies, kirjailija ja lakimies José Martí, joka palasi maanpaosta Kuubaan vuonna 1895 käynnistämään itsenäisyystaistelun kenraali Máximo Gómezin kanssa. Marti kaatui runsaan kuukauden kuluttua eikä tämäkään yritys johtanut itsenäisyyteen. José Martí on Kuuban suurimpia kansallissankareita. Harva tietänee, että tunnettu laulu Guajira guantanamera on Martin tekstiä.